98 peratus permohonan bantuan MLBBB lulus
Oleh KOSMO!

27 September 2020, 10:48 pm
Oleh ISKANDAR SHAH MOHAMED
SHAH ALAM – Sebanyak 98 peratus pemohonan bantuan pinjaman Moratorium Lanjutan dan Bantuan Bank Bersasar (MLBBB) telah pun diluluskan oleh bank setakat ini.
Menteri Kewangan, Tengku Datuk Seri Zafrul Tengku Abdul Aziz berkata, permohonan MLBBB dibuka sejak Ogos tahun ini dalam membantu golongan yang benar-benar memerlukan.
Katanya, inisiatif itu lebih bersasar dan membantu khususnya golongan B40 dan M40.
“Bagi peminjam yang hilang pekerjaan atau mengalami potongan gaji boleh mengemukakan dokumen berkaitan untuk mendapatkan moratorium lanjutan atau pengurangan ansuran sepadan dengan pengurangan gaji bagi tempoh sekurang-kurangnya enam bulan (bergantung kepada jenis pinjaman).
“Mereka yang mempunyai kekangan yang lain seperti pendapatan isi rumah ataupun perniagaan terjejas boleh mendapatkan pelbagai bantuan yang disediakan oleh institusi kewangan,” katanya dalam satu kenyataan hari ini.

Beliau memberitahu, orang ramai tidak perlu bimbang kerana fleksibiliti yang diberikan kepada peminjam sepanjang tempoh ini tidak akan terpapar dalam laporan Sistem Maklumat Rujukan Kredit Pusat (CCRIS) peminjam.
“Mereka yang masih mampu membayar disarankan agar terus membayar balik ansuran pinjaman selaras dengan perjanjian bayaran masing-masing.
“Tak usah lengah-lengahkan bayaran balik.Apabila peminjam mengurangkan jumlah hutang, ia juga demi kebaikan peminjam sendiri dan sekiranya betul mengalami kekangan terdapat pelbagai bantuan yang disediakan,” katanya.
Tengku Zafrul menjelaskan dalam sesi turun padang bersama pasukan kementeriannya di kempen Bantuan Pembayaran Balik Pinjaman di Pusat Konvensyen di sini mendapati orang awam berpuas hati mengenainya.
“Ini berikutan pihak bank fleksibel dalam memberikan bantuan seperti moratorium tambahan, pengurangan bayaran bulanan dan pemanjangan tempoh bayaran balik selepas tamatnya tempoh moratorium automatik pada hujung bulan September ini.
“Saya ingin ingatkan bahawa Malaysia merupakan satu-satunya negara di dunia yang melaksanakan moratorium bayaran pinjaman secara automatik selama enam bulan kepada kesemua peminjam tidak kira golongan B40, M40 mahupun T20,” ujarnya.
Mengulas lanjut, beliau menegaskan kerajaan sentiasa prihatin dalam memastikan kesejahteraan individu dan kelangsungan perniagaan. -K!ONLINE


Pegawai bank ditahan tunjuk isyarat lucah kepada polis
27 September 2020, 5:40 pm
PETALING JAYA – Padah menunjukkan isyarat lucah, seorang pegawai bank ditahan dalam satu sekatan jalan raya di Persiaran Tropicana Kota Damansara di sini semalam.
Tangkapan, lelaki berusia 39 tahun dibuat pada pukul 11.30 malam selepas dia enggan memberikan kerjasama terhadap pihak polis selain mengeluarkan kata-kata kesat.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kejadian berlaku apabila anggota yang membuat sekatan menahan sebuah kereta e-hailing jenis Perodua Bezza.
“Ketika pihak polis menjalankan pemeriksaan suspek yang juga penumpang e-hailing itu menunjukkan isyarat lucah selain mengeluarkan kata-kata kesat terhadap anggota di lokasi.
“Pihak polis juga terpaksa menggunakan kekerasan ketika melakukan tangkapan susulan suspek bertindak agresif,” katanya dalam satu kenyataan hari ini.
Menurutnya lagi, suspek direman selama tiga hari dan kes disiasat mengikut Seksyen 186 Kanun Keseksaan dan Seksyen 14 Akta Kesalahan Kecil 1955. – K! ONLINE


150 kes hari ini, tiga kluster baharu dikesan
Oleh KOSMO!

27 September 2020, 8:56 pm
Oleh MOHD. HUSNI MOHD. NOOR
PUTRAJAYA – Sebanyak 150 kes baharu positif Covid-19 direkodkan hari ini dengan tiga kluster baharu dikesan masing-masing dua di Sabah dan satu di Kuala Lumpur.
Ketua Pengarah Kesihatan, Tan Sri Dr Noor Hisham Abdullah berkata, penambahan kes itu menjadikan kes kumulatif positif Covid-19 di negara ini melonjak kepada 10,919 kes.
Beliau berkata, tiga kluster baharu yang dikesan adalah Kluster Buang Sayang dan Kluster Sakong di Sabah serta Kluster Setapak di Kuala Lumpur.
“Empat kes positif dikesan menerusi Kluster Buang Sayang, Kluster Sakong (sembilan kes) dan Kluster Setapak (tiga kes),” katanya dalam satu kenyataan, hari ini.
Katanya, daripada 150 kes positif, 146 kes membabitkan penularan tempatan dan empat kes lain adalah kes import dari luar negara.

Noor Hisham berkata, sebanyak 124 kes membabitkan warganegara dan 22 kes pula adalah bukan warganegara.
Menurutnya, empat kes import yang dikesan adalah membabitkan tiga individu yang pulang dari Arab Saudi dan seorang individu yang pulang dari India.
Dalam pada itu, Noor Hisham berkata, Sabah terus mendahului jumlah positif Covid-19 tertinggi hari ini dengan 124 kes yang dikesan menerusi Kluster Benteng LD (58), Kluster Bangau-Bangau (20), Kluster Bakau (13), Kluster Pulau (10), Kluster Buang Sayang (3) dan Kluster Sakong (9).
Menurutnya, sembilan kes turut direkodkan di Selangor, Pahang (4), Kuala Lumpur (3), Johor (2) dan masing-masing satu kes di Sarawak serta Melaka.
Sementara itu, Noor Hisham berkata, satu kematian direkodkan hari ini membabitkan kematian ke 134 iaitu kes ke 10,491 melibatkan warga emas berusia 81 tahun yang disahkan meninggal dunia pada pukul 12.52 pagi tadi di Hospital Tawau, Sabah.
Tambah beliau, terdapat enam kes positif Covid-19 sedang dirawat di Unit Rawatan Rapi dengan empat daripadanya memerlukan bantuan pernafasan.K!ONLINE


Semua ahli UMNO Terengganu sertai jentera parti PRN Sabah jalani kuarantin wajib
Oleh KOSMO!

27 September 2020, 6:53 pm
Oleh NIK NUR IZZATI HAZWANI NIK ADNAN
KEMAMAN – Semua pemimpin dan ahli Badan Perhubungan UMNO Terengganu yang terlibat dalam Pilihan Raya Negeri (PRN) Sabah diarahkan untuk melakukan kuarantin wajib selama 14 hari bermula semalam.
Pengerusi Badan Perhubungan Umno Negeri Terengganu, Datuk Seri Ahmad Said berkata, mereka juga perlu menjalani ujian saringan Covid-19.
“Sekiranya negatif (pada ujian saringan pertama), saya minta mereka ikut arahan Kementerian kesihatan untuk menjalani ujian saringan Covid-19 kedua pada hari ke-13 kuarantin wajib.
“Saya mohon maaf atas segala ketidakselesaan yang berlaku dan berdoa agar isu ini dapat diatasi segera atas kerjasama semua pihak,” katanya menerusi hantaran terbaharu di akaun Facebook rasminya hari ini.
Ahmad juga mengumumkan serentak dengan itu, semua aktiviti melibatkan Badan Perhubungan UMNO Terengganu akan ditangguhkan buat sementara waktu sehingga 10 Oktober depan.

Semalam, Ketua Pengarah Kesihatan, Tan Sri Dr. Noor Hisham Abdullah telah meminta semua individu yang pulang dari Sabah bermula semalam sehingga 10 Oktober depan supaya menjalani saringan kesihatan Covid-19 di semua Pintu Masuk Antarabangsa dan Domestik.
Tambah beliau, individu terlibat juga diwajibkan untuk menjalani perintah pengawasan dan pemerhatian di rumah (HSO) selain perlu memakai gelang kuarantin. – K! ONLINE


Mayat lelaki tanpa identiti ditemui di Jalan Riong
27 September 2020, 6:41 pm
KUALA LUMPUR – Mayat lelaki tanpa identiti ditemui berhampiran sebuah kedai serbaneka di Jalan Riong, Bangsar di sini pagi tadi.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, pihaknya menerima panggilan berhubung penemuan seorang lelaki dalam keadaan tidak sedar diri pada pukul 9 pagi.
“Hasil pemeriksaan pegawai perubatan Hospital Kuala Lumpur mengesahkan mangsa meninggal dunia.
“Siasatan lanjut pihak polis tidak menemui sebarang unsur jenayah di lokasi kejadian,” katanya ketika dihubungi hari ini.
Menurutnya lagi, mayat lelaki tanpa dokumen pengenalan diri itu dihantar ke Pusat Perubatan Universiti Malaya untuk dibedah siasat.
“Kes diklasifikasikan sebagai mati mengejut,” ujarnya. – K! ONLINE


Anggota PGA cedera diseret kenderaan sindiket penyeludup
Oleh KOSMO!

27 September 2020, 7:05 pm
Oleh ROSLIZA MOHAMED
KOTA BHARU – Seorang anggota Pasukan Gerakan Am (PGA) Batalion 7 cedera selepas diseret kenderaan pacuan empat roda yang dipandu anggota kumpulan penyeludup sewaktu menjalankan tugas di Kampung Lubok Setol dekat Rantau Panjang di sini kelmarin.
Dalam kejadian pukul 4 pagi itu, anggota PGA berusia 30 tahun tersebut cedera di paha kanan, kelopak mata kanan dan siku selepas diseret sejauh hampir 100 meter.
Ketua Polis Kelantan, Deputi Komisioner Shafien Mamat berkata, sewaktu kejadian, mangsa dan seorang lagi anggota PGA sedang menjalankan tugas rondaan sebelum terserempak dengan dua kenderaan pacuan empat roda jenis Isuzu Trooper dan Mitsubishi Pajero di Kampung Limau Purut dekat Rantau Panjang.
Katanya, anggota PGA mengarahkan supaya kedua-dua pemandu berhenti dan mereka akur sebelum menghentikan kenderaan bahu jalan.
“Ketika mendekati kenderaan Mitsubishi Pajero itu, suspek bertindak agresif dengan memecut kenderaan berkenaan. Insiden itu menyebabkan anggota PGA melepaskan dua tembakan amaran terhadap mereka.

“Seorang anggota PGA cuba berpaut pada pintu kenderaan sebelum dia diseret sejauh hampir 100 meter dan terjatuh akibat kenderaan itu terbabas merempuh tiang papan tanda,” katanya pada sidang akhbar di Ibu Pejabat Polis Kontinjen (IPK) Kelantan di sini hari ini.
Menurut Shafien, sebuah lagi kenderaan pacuan empat roda jenis Isuzu Trooper turut bertindak merempuh bahagian belakang kereta jenis Proton Wira yang dinaiki dua anggota PGA itu sebelum melarikan diri.
Katanya, susulan daripada kejadian itu, polis berjaya menahan tiga suspek iaitu seorang daripada mereka yang dipercayai pemandu Mitsubishi Pajero dan dua lagi anggota sindiket itu.
“Suspek pertama berusia 26 tahun ditahan di rumahnya di kampung tersebut pukul 10 malam. Hasil soal siasat, polis berjaya menahan suspek dua lagi suspek berusia 40 dan 45 tahun pada pukul 12 tengah hari tadi.
“Seorang daripada suspek positif heroin, manakala dua lagi mempunyai rekod kesalahan lampau berkaitan kes dadah,” katanya.
Menurut Shafien, siasatan mendapati kumpulan penyeludup terbabit terlibat dalam kegiatan penyeludupan gandum dan minyak masak ke negara jiran.
Katanya, berdasarkan hasil maklumat daripada suspek yang ditahan, polis berjaya menemui kenderaan Isuzu Trooper yang merempuh kereta anggota PGA di Felda Kemahang, Tanah Merah pada pukul 10 malam semalam.
Tambahnya, susulan daripada penahanan tiga suspek itu, polis sedang memburu dua lagi suspek termasuk ketua kumpulan sindiket itu iaitu Muhamad Tarmizi Muhamad,37, atau lebih dikenali sebagai Mizi dan Muhamad Hafiz Sulaiman, 22, untuk membantu siasatan.
Ketiga-tiga suspek direman selama tujuh hari bermula semalam bagi membantu siasatan mengikut Seksyen 307 Kanun Keseksaan kerana cubaan membunuh dan Seksyen 279 Kanun Keseksaan kerana memandu secara melulu.K!ONLINE


Kedah nafi banyak kerenah birokrasi
Oleh KOSMO!

27 September 2020, 5:19 pm
Oleh MOHD RAFIE AZIMI
ALOR SETAR – Kerajaan Negeri Kedah menafikan dakwaan pihak tertentu kononnya terlalu banyak kerenah birokrasi sehingga menyebabkan bantuan kepada penghuni Rumah Pangsa Tongkang Yard di Seberang Perak di sini lambat disalurkan.
Kira-kira 247 penghuni di perumahan tersebut dikenakan Perintah Kawalan Pergerakan Diperketatkan (PKPD) Secara Pentadbiran (Temco)  sejak semalam susulan penularan Covid-19.
Menteri Besar, Muhammad Sanusi Md. Nor berkata, tidak timbul isu kelewatan dalam hal itu memandangkan kerajaan negeri sentiasa peka dan mengambil langkah awal untuk menyampaikan bantuan.
“Kadang-kadang memang ada cerita yang dibuat pihak tidak bertanggungjawab untuk gambarkan kerajaan negeri lambat dan tidak bersedia.
“Tetapi kena tengok logik juga. Takkanlah malam ini umum Temco, bekalan rumah penduduk habis keesokan harinya,” katanya.

Beliau berkata demikian kepada pemberita selepas menerima taklimat mengenai pelaksanaan pengawasan ketat terhadap penduduk Rumah Pangsa Tongkang Yard di Pusat Kawalan Operasi Bencana (PKOB) Kota Setar di sini hari ini.
Muhammad Sanusi turut menyerahkan sumbangan wang tunai berjumlah RM17,600 kepada Pegawai Daerah Kota Setar, Datuk Mohd. Asri Redha Abdul Rahman untuk diagihkan kepada 88 keluarga di rumah pangsa berkenaan.
Katanya, beliau melihat cubaan pihak tidak bertanggungjawab itu hanya untuk memberi imej buruk kepada kerajaan negeri.
“Apa pun, saya ucapkan selama maju jaya kepada mereka yang mencipta cerita sebegini,” ujarnya.
Tambahnya, setakat ini kerajaan negeri telah dua kali mengedarkan bakul makanan kepada penduduk di situ termasuk ketika PKPD dilaksanakan di seluruh Kota Setar sebelum ini.
“Pagi ini kita selaraskan pula bantuan keperluan khusus seperti lampin bayi dan dewasa serta susu,” katanya.-K! ONLINE


Pesan suami supaya banyak bersedekah
Oleh KOSMO!

27 September 2020, 6:20 pm
Oleh ISKANDAR SHAH MOHAMED
SHAH ALAM – Pilu seorang wanita menadah lumuran darah suaminya yang maut selepas Kenderaan Utiliti Sukan (SUV) jenis Perodua Aruz dinaiki mereka dilanggar sebuah kereta lain di Persiaran Tun Teja, Alam Impian di sini, semalam.
Dalam kejadian pukul 3.45 petang, Ahmad Safwan Sulian, 32 yang merupakan seorang jurutera meninggal dunia di lokasi kejadian akibat kecederaan parah di kepala.
Sementara itu, isteri mangsa, Nur Shahirah Ismail, 33, cedera ringan manakala dua anak mereka iaitu Ahmad Adam Harraz, 3, serta Nur Damia Husna,5, tidak mengalami kecederaan.
Menceritakan detik kejadian tersebut, Nur Shahirah berkata, mereka dalam perjalanan pulang ke rumah di Alam Impian selepas selesai menyempurnakan urusan di sekitar daerah ini.
Katanya, setibanya di lokasi kejadian kenderaan mereka terbabit kemalangan dengan suaminya cedera parah serta tersepit.

“Saya hanya mampu menadah darah yang berlumuran pada wajah arwah selain melaungkan kalimah ‘Lailahaillalah’ berulang kali kepadanya.
“Tidak beberapa lama kemudian, saya dan dua anak yang berada di tempat duduk belakang dibawa keluar ke tempat selamat,” katanya ketika ditemui di kediaman keluarga arwah suaminya di Seksyen 19 di sini petang ini.
Nur Shahirah menambah, tiada perubahan ketara dilihat pada suaminya kecuali arwah sempat berpesan supaya sentiasa bersedekah.
Ujarnya, arwah seorang sangat mementingkan kesihatan ibu bapanya yang berusia 67 dan 68 tahun dengan sebelum ini kerap membuat temujanji untuk urutan dan bekam untuk mereka.
Jenazah Ahmad Safwan selamat dikebumikan di Tanah Perkuburan Islam Seksyen 21 di sini kira-kira pukul 11.30 pagi tadi.
Sementara itu, Ketua Polis Daerah Shah Alam, Asisten Komisioner Baharudin Mat Taib berkata, siasatan awal mendapati kenderaan mangsa telah dilanggar sebuah kereta jenis Proton Perdana dipandu lelaki berusia 36 tahun yang terbabas selepas hilang kawalan.
“Pemandu itu yang juga parah kini dirawat di Hospital Tengku Ampuan Rahimah (HTAR) Klang selain sampel darah telah diambil bagi mengesan sama ada dia memandu di bawah pengaruh alkohol atau dadah,” katanya.
Kes disiasat mengikut Seksyen 41 (1) Akta Pengangkutan Jalan 1987. -K!ONLINE


PKPD Penjara Tawau dilanjutkan sehingga 9 Oktober depan
Oleh NOR IDAYU BOSRO

27 September 2020, 5:00 pm
PUTRAJAYA – Perintah Kawalan Pergerakan secara Pentadbiran (PKPD) di Penjara Tawau  dan  Kuarters Penjara  Taman Ehsan Tawau, Sabah dilanjutkan  14  hari  lagi  sehingga  9  Oktober  depan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas mengambil  kira peningkatan kadar kes baharu yang mencecah dua angka di kawasan berkenaan.
“Kerajaan  sebelum  ini  telah  mengumumkan  pelaksanaan PKPD di  Penjara  Tawau  dan  Kuarters  Penjara  Taman  Ehsan Tawau bermula 11  hingga  25  September lalu.
“Dalam  tempoh  tersebut,  kadar  kes  baharu  di  kawasan  berkenaan  ialah  sebanyak dua angka sehari dan 107 kes dilaporkan pada  23  September lalu.
“Mengambil kira penilaian risiko terhadap  penularan  wabak  ini,  kerajaan  bersetuju  melanjutkan  PKPD  di  kawasan  ini  selama 14  hari  lagi  bermula semalam hingga 9 Oktober depan,” katanya dalam kenyataan di sini hari ini. – K! ONLINE


Gerakan buat tapisan ketat calon PRU-15
Oleh KOSMO!

27 September 2020, 3:33 pm
Oleh ASLIZA MUSA
IPOH – Semua calon Parti Gerakan Rakyat Malaysia (Gerakan) akan melalui tapisan ketat sebelum diisytiharkan sebagai calon yang akan bertanding pada Pilihan Raya Umum Ke-15 (PRU-15).
Presiden Gerakan, Datuk Dr. Dominic Lau Hoe Chai berkata, langkah tersebut diambil bagi memastikan setiap calon yang dipilih bersih daripada salah laku dan memiliki integriti yang tinggi.
“Nama-nama calon yang diterima akan dihantar ke agensi penguatkuasaan berkaitan termasuk Polis Diraja Malaysia (PDRM), Suruhanjaya Pencegahan Rasuah Malaysia (SPRM) dan Lembaga Hasil Dalam Negeri (LHDN).
“Jika ada rekod jenayah mahupun tidak baik di agensi penguatkuasaan tertentu, memang kita akan keluarkan nama mereka dalam senarai calon parti untuk bertanding pada pilihan raya akan datang,” katanya.
Beliau berkata demikian dalam sidang akhbar selepas merasmikan Persidangan Perwakilan Gerakan Perak di sini hari ini.

Menurut beliau, pihaknya tidak berkompromi dengan mana-mana calon yang bermasalah kerana integriti parti Gerakan sebagai parti yang bersih perlu dikekalkan.
“Integriti parti tidak boleh terjejas akibat calon yang bermasalah. Sebab itu semakan dilakukan dan tidak teragak-agak keluarkan nama mereka daripada senarai calon walau dalam saat akhir sebelum penamaan.
“Seperti saya katakan, selama 39 tahun wakil rakyat dari Gerakan pernah menjadi Ketua Menteri Pulau Pinang. Ini kerana kita bersih dan tiada dakwaan rasuah oleh SPRM,” katanya.
Dalam perkembangn sama beliau berkata, semua pemimpin peringkat negeri telah mengemukakan dua nama calon untuk bertanding di kawasan masing-masing namun ia akan diputuskan oleh ahli jawatankuasa pusat.
“Bagi Gerakan, persiapan kita dalam menghadapi PRU-15 kini berada di gear tiga dan perlu memastikan setiap jentera bersedia untuk menghadapi pilihan raya,” katanya.


10 cedera terlibat dalam kemalangan
27 September 2020, 5:10 pm
KUALA LUMPUR – Seramai 10 individu cedera selepas terlibat dalam kemalangan membabitkan empat buah kenderaan berhampiran Taman Pudu Hulu di sini hari ini.
Kemalangan pukul 2 petang itu membabitkan sebuah lori, kenderaan utiliti sukan jenis Kia Sportage, sebuah kenderaan pelbagai guna jenis Perodua Alza dan sebuah lagi kereta.
Jurucakap Jabatan Bomba dan Penyelamat Kuala Lumpur berkata,pihaknya menerima panggilan kecemasan pukul 2.08 petang sebelum enam anggota bomba dari Balai Bomba dan Penyelamat Pudu dikejarkan ke lokasi kejadian.
“Sebaik tiba kita dapati, seorang pemandu lori berada dalam keadaan separa sedar dan berjaya dikeluarkan anggota bomba.
“Baki sembilan mangsa membabitkan penumpang dan pemandu tiga kenderaan lain mengalami kecederaan ringan,” katanya dalam satu kenyataan hari ini.
Menurutnya lagi, mangsa dihantar ke Hospital Canselor Tuanku Muhriz untuk rawatan lanjut dan operasi tamat sepenuhnya pada pukul 2.44 petang. – K! ONLINE


Suami Nadia Brian beri bayangan hubungan dikhianati
27 September 2020, 3:17 pm
KUALA LUMPUR – Suami kepada pelakon Nadia Brian, Muizz Nasruddin memberi bayangan seolah-oleh  mengesahkan spekulasi umum tentang pergolakan dalam rumah tangganya yang sedang retak menanti belah.
Menerusi hantaran dalam Instagramnya dua hari lalu, lelaki itu memuat naik sekeping gambarnya dari arah belakang  berwarna hitam putih dengan kapsyen menyentuh hati.
Antara lain, kapsyen ditulis Muizz menyatakan kekecewaannya kerana tidak dihargai selain dikhianati oleh orang tersayang.
MUIZ dan Nadia Brian.
“Menerima kenyataan. Jujur, saya telah menyerahkan segala jiwa dan raga untuk memberikan yang terbaik untuk awak. Tetapi ternyata semuanya tidak pernah cukup.
“Tiada yang lebih menyakitkan berbanding dikhianati, dikecewakan dan dihina oleh orang yang disangka tidak akan menyakiti kita,” tulisnya.
Pada masa sama, lelaki yang juga ahli perniagaan itu berkata, dia percaya Tuhan mempunyai perancangan lebih baik untuknya pada masa depan.

“Terima kasih keluarga dan sahabat untuk sokongan moral, kalian tahu siapa anda. Saya percaya Allah mempunyai perancangan lebih baik.
“Kebenaran akan terbukti, Insya-Allah,” katanya lagi.
Terdahulu Nadia sebelum ini mengakui rumah tangga yang dibina bersama suaminya pada 9 November tahun lalu sedang menghadapi masalah, namun enggan memberi komen lanjut kerana bimbang akan mengeruhkan keadaan.
Spekulasi keretakan rumah tangga mereka timbul selepas Nadia sering berkongsi hantaran menerusi Insta Story yang memberi bayangan dirinya berstatus solo. – K! ONLINE


APMM rampas syabu RM11.3 juta
Oleh KOSMO!

27 September 2020, 4:34 pm
Oleh NUR AMALINA AZMAN
LANGKAWI – Maritim Malaysia (APMM) Negeri Kedah dan Perlis berjaya mematahkan cubaan menyeludup syabu mampat dianggarkan bernilai RM11.3 juta dalam Op Eagle Eye di kedudukan 2.3 batu nautika timur laut Tanjung Kemarong dekat sini pada Jumaat lalu.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah memberitahu, syabut seberat kira-kira 56.5 kilogram (kg) itu cuba diseludup dari negara jiran yang menjadikan perairan Langkawi sebagai transit antarabangsa bagi aktiviti penyeludupan dadah.
“Bot Kilat APMM berjaya mengesan pergerakan mencurigakan sebuah bot kayu dengan dua orang suspek dari sempadan negara jiran melalui perairan berdekatan Tanjung Kemarong kira-kira pukul 1 pagi Jumaat lepas.
“Anggota cuba mengejar bot kayu itu selama hampir 40 minit sebelum kedua-dua suspek bertindak nekad dengan terjun ke dalam laut,” katanya pada sidang akhbar di Ibu Pejabat Maritim Negeri Kedah dan Perlis, Jalan Bukit Malut di sini hari ini.
Kata beliau, APMM kemudian berjaya menghentikan bot tersebut dan hasil pemeriksaan menemui dua bagasi hitam disorok di bawah pukat dan batang kayu di bahagian hadapan bot berkenaan.

“Pemeriksaan lanjut ke atas dua bagasi itu menemui 51 bungkusan teh cina yang dibalut plastik lutsinar mengandungi hablur berwarna putih disyaki dadah jenis syabu,” ujarnya.
Menurut Mohd. Zawawi, operasi mencari dan menyelamat diaktifkan apabila usaha anggota Bot Kilat mencari dua suspek yang terjun ke dalam laut tidak ditemui ekoran cuaca buruk dan laut bergelora.
“Operasi masih diteruskan kerana kedua-dua suspek dipercayai warga Thailand masih belum ditemui sehingga hari ini,” jelasnya.
Tambahnya, rampasan itu melibatkan nilai dadah paling tinggi pada tahun ini bagi APMM Negeri Kedah dan Perlis dengan jumlah keseluruhan rampasan dadah yang cuba diseludup pada tahun ini sebanyak RM14.4juta.
“Hasil rampasan dan bot suspek dibawa ke Jeti APMM di Bukit Malut dan akan disiasat mengikut Seksyen 39(B) Akta Dadah Berbahaya 1952 serta Seksyen 307 dan Seksyen 186 Kanun Keseksaan,” katanya. – K! ONLINE


TYT mohon sedikit masa
Oleh KOSMO!

27 September 2020, 4:36 pm
Oleh IVAN AMIRUL
KOTA KINABALU – “Yang di-Pertua Negeri Sabah meminta sedikit waktu bagi membuat pelantikan Ketua Menteri Sabah baharu.
“Dia (Yang di-Pertua Negeri, Tun Juhar Mahiruddin) sudah meminta beberapa waktu dan ianya akan segera diselesaikan,” kata Pengerusi Barisan Nasional (BN) Sabah, Datuk Seri Bung Moktar Radin.
Dalam pada itu, Ketua Badan Pimpinan Parti Pribumi Bersatu Malaysia (Bersatu) Sabah, Datuk Hajiji Noor berkata beliau menyerahkan segalanya kepada Tun Juhar untuk membuat keputusan terbaik.
“Yang di-Pertua Negeri akan putuskan,” katanya ringkas.
Sementara itu, dalam pertemuan yang mengambil masa kira-kira 30 minit berkenaan, Setiausaha Agung Parti Bersatu Sabah (PBS), Datuk Jahid Jahim juga mengatakan mereka sudah menyerahkan dokumen kepada istana.

Semua dokumen berkenaan adalah dokumen-dokumen berkaitan pernyataan berkanun untuk menyokong pemilihan Ketua Menteri Perikatan Nasional (PN).
“Prosesnya lancar dan perbincangan yang baik.” katanya.
Turut mencuri tumpuan pengamal media ialah kedatangan Presiden Parti Solidariti Tanah Airku (Star), Datuk Dr Jeffrey Kitingan namun beliau enggan ditemubual pihak media yang hadir. – K! ONLINE


LKIM peruntuk hampir RM1.5 juta baik pulih empat jeti nelayan di Bukit Gantang
Oleh KOSMO!

27 September 2020, 3:56 pm
Oleh WAT KAMAL ABAS
TAIPING – Hampir RM1.5 juta diperuntukkan Lembaga Kemajuan Ikan Malaysia (LKIM) bagi membaikpulih empat jeti nelayan dalam kawasan Parlimen Bukit Gantang dekat sini bagi memastikan keselamatan pengguna terjamin.
Pemgerusi LKIM, Datuk Syed Abu Hussin Hafiz Syed Abdul Fasal berkata, peruntukan tersebut diberi untuk membaikpulih semula kemudahan asas bagi pembinaan jeti nelayan di Sungai Che Rahmat, Kampung Permatang Laut, Kampung Menteri dan Kampung Nibong.
“LKIM prihatin dengan kemudahan asas yang dihadapi nelayan di kawasan itu terutamanya jeti yang sudah uzur dan tidak lagi selamat digunakan.
“Kita akan mulakan kerja awal pada Oktober ini dan ia dijangka siap pada penghujung tahun ini,” katanya ketika ditemui pemberita sebaik sahaja selesai merasmikan program Bantuan Tabung anak-anak Bukit Gantang Inisiatif Parlimen Bukit Gantang di Dewan Serbaguna Sungai Kerang, Trong di sini hari ini.
Tambah Syed Abu Hussin, LKIM juga pada masa sekarang sedang dalam perbincangan peringkat akhir dengan Majlis Daerah Taiping (MPT) bagi membaikpulih dan membangunkan semula Laman Changkat Jering seperti yang pernah dicadangkan sebelum ini.

Menurutnya, dataran perniagaan itu akan melalui proses naik taraf untuk dijadikan tapak pengumpulan dan penjualan hasil pertanian dan marin.
“RM2 juta telah diperuntukkan untuk tujuan tersebut dan kini kita tunggu keputusan MPT, bila-bila masa gerak kerja  boleh dimulakan jika syarat-syarat yang diberikan dipersetujui,” katanya.
Ahli Parlimen Bukit Gantang itu juga menyasarkan untuk membuka sebanyak 500 akaun tabung anak-anak Bukit Gantang yang membabitkan sebanyak RM50,000 peruntukan secara keseluruhan.
Deposit awal sebanyak RM100 telah di sumbangkan ke setiap akaun sebagai galakan ibu bapa memulakan simpanan secara khusus untuk pendidikan anak mereka di masa depan.
“73 akaun telah dibuka bagi fasa pertama yang melibatkan pengundi di Dewan Undangan Negeri (DUN) Trong.
“Sekiranya akaun ini tetap aktif, RM100 setiap tahun akan di tambah pada akaun itu,” katanya.


Pas gesa tamatkan kempen `Sabah untuk orang Sabah’
Oleh ZULKIFLI MANZOR

27 September 2020, 3:25 pm
KUALA LUMPUR – Kempen politik ‘Sabah untuk orang Sabah’ yang digunakan pada Pilihan Raya Negeri (PRN) Sabah perlu ditamatkan kerana ia merupakan satu pendekatan politik ke belakang.
Ahli Jawatankuasa Pas Pusat, Nik Mohamad Abduh Nik Aziz berkata, kempen itu tidak patut didendangkan lagi oleh mana-mana pemimpin politik di negara ini.
“Ya, Rakyat Sabah mungkin tidak berpuas hati dengan kerajaan Barisan Nasional (BN) terdahulu, tetapi apakah penyelesaiannya adalah `Sabah untuk Sabahans’.
“Kelantan pun sama seperti Sabah. Masing-masing tidak berpuas hati dengan kerajaan BN terdahulu tetapi dengan perubahan politik baru yang menyaksikan kerajaan baru di Putrajaya lebih terbuka dan adil untuk negeri-negeri Persekutuan,” katanya dalam satu hantaran di Facebook hari ini.
Nik Mohamad Abduh yang juga Ahli Parlimen Bachok seterusnya berkata, kempen `Sabah untuk orang Sabah’ adalah palsu dan berkarat kerana yang sepatutnya adalah `Malaysia untuk Sabah’.
Menurut beliau, `Malaysia untuk Sabah’ adalah lebih baik kerana cinta kepada negeri sendiri tidak pernah berlaga dengan cinta terhadap negara sendiri.

“Alhamdulillah, rakyat Sabah menepati citarasa politik baru yang segar,” katanya.
Terdahulu, beliau berkata, Pas menyatakan sokongan tidak berbelah bahagi kepada Perikatan Nasional (PN) dan BN walaupun tidak meletakkan calon dalam PRN Sabah.
“Ini adalah pernyataan sokongan dan semangat setiakawan Pas. Ahli dan penyokong Pas sedia berkorban demi kepentingan negara dan perkongsian yang dibentuk,” katanya. – K! ONLINE


Rumah Pangsa Tongkang Yard disanitasi
Oleh NORLIDA AKMAR IDROS

27 September 2020, 3:01 pm
ALOR SETAR – Rumah Pangsa Tongkang Yard, Seberang Perak di sini yang dikenakan Perintah Kawalan Pergerakan Diperketatkan (PKPD) Secara Bersasar (Temco) susulan penularan Covid-19 disanitasi oleh anggota bomba hari ini.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd. Zain berkata, seramai 11 anggota melakukan proses sanitasi kira-kira pukul 10 pagi tadi.
“Kawasan liputan sanitasi awam Covid-19 ini melibatkan keseluruhan bangunan rumah pangsa tersebut,” katanya di sini hari ini.
Rumah pangsa tersebut mempunyai dua blok bangunan dengan 120 unit rumah.
Beliau berkata, bahan kimia yang digunakan dalam proses sanitasi adalah jenis sodium hypoclorite dengan kepekatan bahan 0.1 peratus.
“Kita menggunakan peralatan pam semburan dalam kerja-kerja sanitasi ini,” jelasnya.

PKPD Temco dilanjutkan di perumahan tersebut sehingga 7 Oktober depan bagi membolehkan saringan kedua dilakukan oleh pihak Kementerian Kesihatan selepas penilaian mendapati kawasan itu paling berisiko tinggi.
Sebanyak sembilan kes positif dilaporkan berlaku dalam kalangan penghuni rumah pangsa berkenaan. – K! ONLINE


PKR hormati keputusan rakyat Sabah
Oleh ZULKIFLI MANZOR

27 September 2020, 3:03 pm
KUALA LUMPUR – Parti Keadilan Rakyat (PKR) menghormati keputusan yang telah dibuat oleh rakyat Sabah pada Pilihan Raya Negeri (PRN) yang berlangsung semalam.
Presidennya, Datuk Seri Anwar Ibrahim berkata, PKR berharap proses pembentukan kerajaan Sabah dikemudi dengan aman, bijaksana dan penuh hikmah.
“Saya ucap tahniah kepada Warisan Plus khususnya Datuk Seri Mohd. Shafie Apdal dan Parti Warisan Sabah memenangi 23 kerusi DUN, DAP memenangi enam kerusi dan UPKO memenangi satu kerusi.
“Tahniah juga diucapkan buat Pengerusi PKR Sabah, Datuk Christina Liew di atas kejayaan PKR Sabah mempertahankan dua kerusi yang dimenangi pada Pilihan Raya Umum Ke-14 (PRU-14),” katanya dalam satu kenyataan hari ini.
Anwar seterusnya menyeru semua semua pihak termasuk pimpinan parti supaya akur dengan arahan Kementerian Kesihatan Malaysia (KKM) dalam isu saringan dan kuarantin Covid-19.
Kata beliau, peningkatan mendadak kes Covid-19 terutama jangkitan dalam komuniti amat membimbangkan. – K! ONLINE


Pimpinan tertinggi GRS tiba di Istana Negeri
Oleh KOSMO!

27 September 2020, 2:51 pm
KOTA KINABALU – Pengerusi Barisan Nasional (BN) Sabah, Datuk Seri Bung Moktar Radin tiba di pintu utama Istana Negeri kira-kira pukul 2.27 petang.
Selang beberapa minit kemudian, kenderaan yang membawa Ketua Pimpinan Parti Pribumi Bersatu Malaysia (Bersatu) Sabah, Datuk Seri Hajiji Mohd Noor turut kelihatan memasuki pekarangan istana sekitar pukul 2.30 petang.
Turut kelihatan tiba Setiausaha Agung Parti Bersatu Sabah (PBS), Datuk Jahid Jahim pada jam 2.47 petang dan diikuti Presiden Parti Solidariti Tanah Airku (Star), Datuk Dr. Jeffrey Kitingan pada pukul 3 petang.
Semua pemimpin utama parti berkenaan dipercayai hadir ke Istana Negeri untuk bertemu Yang di-Pertua Negeri Sabah, Tun Juhar Mahiruddin.
Istiadat angkat sumpah jawatan berkenaan dijangka dilaksanakan hari ini namun tiada sebarang makluman rasmi diterima ketika ini.
Terdahulu, Gabungan Rakyat Sabah (GRS) memenangi 38 kerusi Dewan Undangan Negeri (DUN) terdiri daripada Perikatan Nasional (PN) yang memperoleh 17 kerusi, Barisan Nasional (BN) memenangi 14 kerusi dan Parti Bersatu Sabah (PBS) sebanyak tujuh kerusi.

Nama gabungan terbabit sepatutnya digunakan secara rasmi apabila tiga parti ini berjaya menubuhkan kerajaan baharu. – K! ONLINE


IPT dinasihat tangguh urusan daftar pelajar kawasan zon merah
Oleh LUQMAN RIDHWAN MOHAMED NOR

27 September 2020, 2:36 pm
KUALA LUMPUR – Kementerian Pengajian Tinggi menasihati institusi pengajian tinggi untuk menangguhkan urusan pendaftaran kemasukan pelajar baharu dan lama dari kawasan zon merah secara bersemuka di kampus masing-masing yang dijadualkan bermula Oktober ini.
Menteri Pengajian Tinggi, Datuk Dr. Noraini Ahmad berkata, ia ekoran peningkatan kes Covid-19 yang dicatatkan di beberapa daerah di negara ini.
“Proses pendaftaran dan pembelajaran bagi kumpulan pelajar terbabit bolehlah dilakukan secara online.
“Para pelajar boleh pulang ke kampus masing-masing mengikut prosedur operasi standard (SOP) sedia ada setelah keadaan kembali pulih,” katanya dalam satu kenyataan di sini semalam. – K! ONLINE


Jalan Raja Laut 1 ditukar nama ke Jalan Palestin
27 September 2020, 2:10 pm
KUALA LUMPUR – Jalan Raja Laut 1 ditukar kepada Jalan Palestin oleh Dewan Bandaraya Kuala Lumpur (DBKL) hari ini.
Menurut kenyataan yang dikeluarkan oleh DBKL penukaran nama jalan itu tercetus semasa Majlis Himpunan Hari Qads Sedunia pada 26 hingga 31 Mei lalu.
“Penamaan jalan ini sebagai simbol sokongan negara kepada perjuangan rakyat Palestin dalam menentang penindasan seterusnya menubuhkan sebuah negara Palestin.
“Proses bagi mengenal pasti jalan yang bersesuaian mengambil masa yang lama kerana perlu diteliti serta melalui prosedur-prosedur yang ditetapkan,” katanya dalam satu kenyataan di sini hari ini. – K! ONLINE


PBS nafi gabung bersama Warisan Plus
Oleh KOSMO!

27 September 2020, 12:27 pm
Oleh IVAN AMIRUL
KOTA KINABALU – Parti Bersatu Sabah (PBS) menafikan dakwaan menyatakan parti itu bergabung bersama Warisan Plus untuk membentuk kerajaan.
Ketua Penerangan PBS merangkap Ahli Dewan Undangan Negeri (ADUN) Kiulu, Datuk Joniston Bangkuai berkata, PBS masih tetap pendirian sebagai rakan sekutu Gabungan Rakyat Sabah (GRS).
“Kita masih rakan sekutu bersama Perikatan Nasional (PN) dan Barisan Nasional (BN),” katanya.
Beliau berkata demikian menerusi kenyataan akhbar di Kota Kinabalu hari ini. – K! ONLINE


FAKTA PRN SABAH
Oleh KOSMO!

27 September 2020, 12:11 pm
• 66.6 peratus daripada 1.12 juta keluar mengundi.
• GRS kuasai 9 daripada 13 kerusi DUN baharu iaitu BN 5, manakala PN (3) dan PBS 1 kerusi.
• Majoriti terbanyak :
Majoriti terkecil :
• Antara nama besar yang tewas :
° Bekas Ketua Menteri, Chong Kah Kiat (DUN Inanam).
° Presiden UPKO merangkap Mantan Timbalan Ketua Menteri, Datuk Seri Wilfred Madius Tangau (DUN Kiulu).
° Ketua Umum USNO merangkap Mantan Yang Dipertua Dewan Rakyat, Tan Sri Pandikar Amin Mulia (DUN Pintasan).
° Presiden PCS merangkap Mantan Menteri Luar, Anifah Aman (DUN Bongawan).
• BN-MCA tewas semua empat kerusi yang ditandingi iaitu di Kapayan, Elopura, Karamunting dan Likas
• BN-PBRS yang bertanding Mattunggong, Tandek, Kadamaian, Tulid dan Sook juga gagal memenangi sebarang kerusi

• Parti-parti lain yang gagal memenangi sebarang kerusi termasuk PCS (tanding 73), USNO (tanding 47), LDP (tanding 46), PPRS (tanding 24) dan PAN (tanding 1).
• Tiga calon Bebas menang termasuk Masiung Banah pertahan kerusi DUN Kuamut.
• Terdapat lapan calon bebas yang tewas, namun tidak kehilangan wang deposit termasuk DUN Inanam, Kenny Chua Teck Ho (2,346 undi); Labuk, Abdul Rahman Kongkawang (1,441 undi), Gum-Gum, Yunus Nurdin (1,690 undi) dan Sukau, Saddi Abdul Rahman dengan 1,228 undi.
• 43 calon bebas pula tewas dan hilang wang deposit, termasuk penyanyi Jimmy Palikat yang hanya meraih dengan 60 undi di DUN Tambunan


296 pengunjung pusat hiburan dikompaun
27 September 2020, 2:40 pm
KUALA LUMPUR – Tindakan 296 individu ingkar Perintah Kawalan Pergerakan Pemulihan (PKPP) dengan berhibur mengundang padah apabila kesemua mereka dikenakan kompaun di sebuah pusat hiburan di Bandar Bukit Jalil di sini, tengah malam tadi.
Ops Hiburan yang dijalankan Jabatan Siasatan Jenayah Ibu Pejabat Polis Kontinjen Kuala Lumpur pada pukul 12.50 tengah malam itu mendapati premis hiburan berkenaan masih memainkan muzik dengan kuat dan pengunjung dalam keadaan sesak tanpa menghiraukan amalan penjarakan fizikal.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Ab Hamid berkata, mereka yang dikenakan kompaun terdiri daripada 195 lelaki dan 96 wanita yang berusia lingkungan 17 hingga 39 tahun.
“Selain itu, seorang lelaki tempatan iaitu pengurus premis serta tiga warga asing berusia 18 hingga 21 tahun turut ditahan untuk tindakan lanjut.
“Dalam serbuan itu, pihak polis turut merampas pelbagai peralatan audio, minuman keras dan wang tunai RM606,” katanya ketika dihubungi hari ini.
Kes disiasat di bawah Seksyen 4(1)(b) Akta Hiburan Wilayah Persekutuan Kuala Lumpur, Peraturan 3 Peraturan-Peraturan Pencegahan dan Kawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 serta Seksyen 76 Akta Eksais.

Dalam perkembangan sama, Nik Ros Azhan turut memberi amaran kepada pemilik premis hiburan agar tidak operasi dalam tempoh PKPP.
“Mana-mana pusat hiburan yang ingkar peraturan PKPP yang masih melarang pembukaan premis akan dikenakan tindakan tegas,” katanya. – K! ONLINE


Mohd. Shafie beri jaminan tetap bela nasib rakyat Sabah
Oleh ZULKIFLI MANZOR

27 September 2020, 2:13 pm
KUALA LUMPUR – Presiden Parti Warisan Sabah (Warisan), Datuk Seri Mohd. Shafie Apdal menyatakan beliau dan seluruh barisan ahli serta kepimpinan parti akan terus bekerja untuk rakyat Sabah.
Menurut beliau, seluruh barisan pimpinan dan ahli Warisan Plus akan tetap memastikan nasib setiap rakyat negeri itu terus dibela dan dipertahankan.
“Sepanjang kita berjelajah ke seluruh negeri, sudah pasti keluhan dan perkara yang telah dikongsikan oleh rakyat Sabah yang saya kasihi kekal menjadi pendorong dan semangat saya,” katanya dalam satu hantaran di Facebook hari ini.
Terdahulu, beliau mengucapkan terima kasih kepada semua jentera Warisan Plus yang bekerja bertungkus-lumus pada Pilihan Raya Negeri (PRN) Sabah. – K! ONLINE


PKPD Zon Melor tamat hari ini
Oleh NOR IDAYU BOSRO

27 September 2020, 2:55 pm
PUTRAJAYA – Perintah Kawalan Pergerakan secara Pentadbiran (PKPD) di Zon Melor, Amanjaya, Kedah yang dilanjutkan bermula 14 September lalu akan ditamatkan hari ini seperti yang telah dijadualkan.
Menteri Kanan (Keselamatan), Datuk Seri Ismail Sabri Yaakob berkata, penamatan itu dibuat selepas tiada penambahan kes baru positif Covid-19 direkodkan untuk tempoh 13 hari iaitu sejak 14 September lalu.
“Sebanyak 4,931 sampel telah diambil di Zon Melor dan bilangan kes positif Covid-19 kekal 13 kes seperti yang direkodkan pada 13 September lalu,” katanya dalam kenyataan di sini hari ini. – K! ONLINE


Prestasi DAP pada PRN Sabah meyakinkan
Oleh ZULKIFLI MANZOR

27 September 2020, 12:44 pm
KUALA LUMPUR – DAP mendakwa parti itu menunjukkan prestasi yang meyakinkan dalam Pilihan Raya Negeri (PRN) Sabah semalam.
Setiausaha Agungnya, Lim Guan Eng berkata, DAP menang enam daripada tujuh kerusi Dewan Undangan Negeri (DUN) yang ditandingi di bawah lambang Warisan Plus.
“Kami dengan rasa terhutang budi, berterima kasih kepada pengundi dan penyokong di Luyang, Kapayan, Likas, Tanjung Papat, Sri Tanjung dan Elopura yang telah memberikan majoriti tambahan kepada kami.
“Bagi kegagalan kami di Bingkor pula, kami akan meneruskan usaha untuk berkhidmat demi membuktikan keikhlasan kami kepada penduduk setempat di sana,” katanya dalam satu hantaran di Facebook hari ini.
Guan Eng yang juga bekas Menteri Kewangan berkata, kejayaan DAP dibayangi oleh kegagalan Warisan Plus untuk memenangi majoriti kerusi-kerusi yang dipertandingkan.
Beliau mendakwa, ramai berasa sedih dan buntu mengapa sebuah kempen pilihan raya yang penuh dengan idealisme dan aspirasi tidak tercapai matlamatnya.

“Kami percaya Datuk Seri Mohd. Shafie Apdal dan mesej perpaduan beliau masih merupakan yang paling sesuai untuk Sabah yang terkenal dengan keharmonian kaum dan persefahaman agama,” katanya. – K! ONLINE


Perhilitan siasat video tular buaya di Port Dickson
Oleh KOSMO!

27 September 2020, 11:28 am
Oleh NOR AINNA HAMZAH
PORT DICKSON – Jabatan Perlindungan Hidupan Liar dan Taman Negara (Perhilitan) Negeri Sembilan akan menyiasat kesahihan video yang tular di media sosial berkenaan kewujudan buaya di perairan Port Dickson.
Pengarah Perhilitan Negeri Sembilan, Wan Mat Wan Harun berkata, buat masa ini pihaknya masih belum menerima sebarang aduan rasmi berhubung penemuan buaya berkenaan.
“Kita akan siasat video tular berkenaan terlebih dahulu sebelum mengesahkan ia berlaku di kawasan perairan Port Dickson,” katanya ketika dihubungi dekat sini tadi.
Dua hari lalu, pengguna twitter dengan akaun Shafik Jaafar berkongsi video berdurasi 16 saat berkenaan kelibat seekor buaya yang mendapat tontonan lebih 148,200 di Twitter.
Perkongsian pengguna twitter berkenaan yang dipercayai pekerja luar pesisir pantai diulang ciap lebih 5,400 kali dan mendapat tanda suka melebihi 4,700 kali.

Sementara itu, pengguna Twitter dengan akaun The Danial menyatakan buaya air masin berkenaan sering dilihat di kawasan teluk ombak tujuh beradik berdekatan Rumah Api Tanjung Tuan.
Pengguna akaun dengan nama Papa Jerung #NeverBackDown pula menyatakan pesisir pantai Port Dickson sehingga Pengkalan Balak, Melaka sememangnya terkenal dengan buaya air masin. – K! ONLINE


Hafizh tekad cabar kelompok hadapan
Oleh MUHAMMAD HELMEE RAMLI

27 September 2020, 10:15 am
PELUMBA Moto2 negara, Hafizh Syahrin Abdullah melaungkan kata-kata semangat menjelang perlumbaan Grand Prix (GP) Barcelona di Litar Catalunya hari ini.
Hafizh yang menamatkan perlumbaan GP Emilia Romagna di tempat ke-23 minggu lepas berharap dia mampu menampilkan tunggangan lebih baik pada perlumbaan kali ini.
Meskipun sudah boleh kembali beraksi, namun pelumba pasukan Aspar Team itu mengakui dia masih belum cergas sepenuhnya pada perlumbaan minggu lepas.
“Perlumbaan di Barcelona boleh dianggap aksi menarik kerana Litar Catalunya adalah salah satu litar paling saya gemari. Sudah tentu saya akan tampilkan aksi terbaik pada perlumbaan nanti.
“Sebenarnya keadaan saya masih belum pulih 100 peratus ketika perlumbaan di Misano, namun saya harap boleh berada pada tahap terbaik di Catalunya,” kata Hafizh semalam.
Pelumba berusia 26 tahun itu berharap kerja keras yang dilakukan sepanjang minggu ini boleh membantunya mencabar kedudukan kelompok hadapan pada perlumbaan hari ini.

Hafizh juga percaya jenteranya memiliki potensi cukup besar pada perlumbaan kali ini selepas berpuas hati dengan catatan masa yang dilakukan.
“Apa yang penting sekarang kami tidak boleh mengalah dan perlu bekerja keras sekiranya mahu bersaing dengan pelumba kelompok hadapan. Saya akan cuba lakukan yang terbaik untuk manfaatkan potensi jentera,” ujarnya.


Ajal pekerja kilang dilanggar Perodua Myvi
Oleh KOSMO!

27 September 2020, 10:36 am
Oleh WAT KAMAL ABAS
BAGAN SERAI – Seorang pekerja kilang maut selepas motosikal yang ditunggang dalam perjalanan ke tempat kerja di Batu Kawan di sini merempuh sebuah kereta yang sedang memasuki simpang di Kilometer 12.5, Jalan Siakap di sini semalam.
Dalam kejadian pada pukul 5 petang itu, mangsa, Ridhwan Md. Saad, 22, meninggal dunia di tempat kejadian akibat parah di kepala.
Ketua Polis Daerah Kerian, Superintendan Mazuki Mat berkata, siasatan awal mendapati sebuah kereta jenis Perodua Myvi dipandu seorang wanita dalam perjalanan dari pusat bandar Bagan Serai menghala ke Kuala Kurau.
“Kereta itu membelok ke kanan untuk memasuki simpang, bagaimanapun mangsa yang berada di laluan bertentangan tidak sempat mengelak dan melanggar bahagian hadapan kereta.
“Akibat kemalangan itu, mangsa tercampak ke dalam parit sebelum disahkan meninggal dunia di tempat kejadian,” katanya.

Mayat mangsa dibawa ke Hospital Parit Buntar dan hasil bedah siasat mendapati pemuda itu maut akiabt parah di kepala.
“Siasatan mendapati punca kemalangan disebabkan kecuaian pemandu kereta ketika memasuki simpang,” katanya.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


KM Sabah baharu masih jadi tanda tanya
Oleh KOSMO!

27 September 2020, 11:17 am
Oleh IVAN AMIRUL
KOTA KINABALU – Keputusan siapa Ketua Menteri Sabah baharu masih menjadi tanda tanya.
Tinjauan di Istana Negeri setakat pukul 11 pagi ini mendapati tiada sebarang pergerakan masuk kenderaan membawa rombongan Ahli Dewan Undangan Negeri (ADUN) yang memenangi Pilihan Raya Negeri (PRN) Sabah.
Pintu utama istana turut ditutup untuk sebarang keluar masuk.
Pasukan keselamatan mula berkawal di lokasi sama sejak pukul 8 malam semalam.
Turut kelihatan pengamal media daripada pelbagai agensi sedang menunggu di luar pintu masuk istana bagi mendapatkan perkembangan terkini istiadat mengangkat sumpah jawatan Ketua Menteri Sabah.

Istiadat angkat sumpah jawatan berkenaan dijangka dilaksanakan hari ini namun tiada sebarang makluman rasmi diterima ketika ini.
Terdahulu, Gabungan Rakyat Sabah (GRS) memenangi 38 kerusi Dewan Undangan Negeri (DUN) terdiri daripada Perikatan Nasional (PN) yang memperoleh 17 kerusi, Barisan Nasional (BN) memenangi 14 kerusi dan Parti Bersatu Sabah (PBS) sebanyak tujuh kerusi.
Nama gabungan terbabit sepatutnya digunakan secara rasmi apabila tiga parti ini berjaya menubuhkan kerajaan baharu. – K! ONLINE


Suarez tidak sabar cipta impak di Atletico
Oleh KOSMO!

27 September 2020, 10:15 am
MADRID – Bintang Atletico Madrid, Luis Suarez sudah tidak sabar untuk mencipta impak bersama pasukan baharunya itu menjelang aksi La Liga menentang Granada di Stadium Wanda Metropolitano malam ini.
Suarez, 33, dijangka diletakkan di bangku simpanan terlebih dahulu kerana belum cergas sepenuhnya tetapi kemampuan bekas penyerang Barcelona itu untuk menjaringkan gol sudah terbukti meskipun sebagai pemain gantian.
Penyerang Uruguay itu juga bertekad untuk memastikan The Catalan berputih mata kerana keputusan mereka untuk melepaskannya walaupun memegang status sebagai penjaring ketiga terbanyak sepanjang zaman kelab tersebut.
“Atletico adalah sebuah kelab besar dan mempunyai pemain-pemain hebat yang sentiasa berjuang untuk memastikan mereka sentiasa berada di atas. Ia adalah salah satu faktor saya memilih pasukan ini.
“Malah, ketua jurulatih (Diego Simeone) berjaya meyakinkan bahawa Atletico mampu bersaing merebut kejuaraan musim ini. Saya sudah tidak sabar untuk menjadi sebahagian daripada sejarah Atletico,” kata Suarez.
Sebagai rekod, Suarez telah menjaringkan 198 gol dalam 283 penampilan untuk semua kejohanan bersama Barcelona sejak berhijrah daripada Liverpool pada 2014.

Sejak itu, bekas penyerang Ajax tersebut berjaya dinobatkan sebagai penjaring terbanyak La Liga dengan memenangi Trofi Pichichi pada musim 2015/2016 dan membantu Barcelona meraih banyak kejuaraan. – AGENSI


Dua pemandu mabuk ditahan polis
Oleh MOHD SYALMIZI HAMID

27 September 2020, 10:32 am
SEBERANG PERAI – Dua lelaki ditahan selepas dipercayai memandu dalam keadaan mabuk dalam operasi berasingan di sekitar Butterworth di sini malam tadi.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek berusia 51 dan 33 itu diberkas pada pukul 12.20 tengah malam selepas saringan awal mendapati kandungan alkohol mereka melebihi had yang ditetapkan.
“Suspek berusia 51 tahun yang memandu kereta Toyota Vios ditahan di Jalan Chain Ferry dan ujian EBA (Evidential Breath Analyzer) yang dijalankan mendapati bacaan melebihi had ditetapkan.
“Suspek berusia 31 tahun yang memandu Proton Saga pula ditahan di Kilometer 10.8, Lebuh Raya Lingkaran Luar Butterworth,” katanya kepada pemberita di sini hari ini.
Noorzainy berkata, kes disiasat mengikut Seksyen 45A(1) Akta Pengangkutan Jalan 1987. – K! ONLINE


Jenama PN lebih laku berbanding BN
Oleh ZULKIFLI MANZOR

27 September 2020, 11:13 am
KUALA LUMPUR – Peratus kemenangan calon Perikatan Nasional (PN) dalam Pilihan Raya Negeri (PRN) Sabah semalam adalah sebanyak 58.6 peratus.
Penganalisis politik, Dr. Kamarul Zaman Yusoff berkata, PN menang 17 daripada 29 kerusi ditandingi dalam pilihan raya tersebut.
“Peratus kemenangan calon Barisan Nasional (BN) pula sebanyak 34.1 peratus iaitu menang 14 daripada 41 kerusi ditandingi.
“Apakah data-data ini menunjukkan bahawa jenama PN walaupun lebih baru adalah lebih laku berbanding jenama BN yang lebih lama?
“Jika benar jenama PN adalah lebih laku berbanding jenama BN, apakah faktor-faktor yang menyumbang kepada fenomena ini?,” katanya dalam satu hantaran di akaun Facebook beliau hari ini. – K! ONLINE


Penalti Fernandes julang United
Oleh KOSMO!

27 September 2020, 10:20 am
BRIGHTON – Manchester United kembali ke landasan kemenangan selepas mempamer kebangkitan dramatik menewaskan Brighton 3-2 pada aksi Liga Perdana Inggeris (EPL) di Stadium Amex malam tadi.
Bintang Portugal, Bruno Fernandes muncul wira The Red Devils selepas meledak gol kemenangan pasukan menerusi sepakan penalti pada waktu kecederaan.
Ia juga menebus kesilapan Fernandes yang menjatuhkan bek kanan Brighton, Tariq Lamptey membolehkan Neal Maupay membuka tirai jaringan buat tuan rumah menerusi sepakan penalti pada minit ke-40.
United tidak menunggu lama untuk kembali mengikat kedudukan 1-1 selepas Harry Maguire mudah menolak masuk bola ke gawang Brighton tiga minit kemudian.
Walaupun Brighton dilihat menguasai perlawanan dengan melakukan banyak percubaan, namun tuan rumah gagal memecahkan benteng pertahanan diketuai Maguire sepanjang aksi babak kedua.
Sebaliknya, Marcus Rashford memastikan The Red Devils diambang kemenangan apabila meledak gol kedua selepas penyerang England itu bijak mengelirukan beberapa pemain Brighton sebelum merembat masuk gol kedua pada minit ke-55.

Bagaimanapun, United dikejutkan dengan gol penyamaan Brighton pada minit ke-95 menerusi tandukan Solly March yang langsung tidak dikawal pemain-pemain pertahanan pasukan itu.
Ketika perlawanan dilihat berakhir dengan keputusan seri, United dianugerahkan sepakan penalti selepas bola tandukan Maguire terkena tangan Maupay dan Fernandes mudah menyempurnakan tugasnya untuk gol kemenangan United.
Kemenangan itu secara tidak langsung melonjakkan semangat para pemain United untuk menghadapi perlawanan EPL seterusnya menentang finalis Liga Juara-Juara 2018/2019, Tottenham Hotspur di Old Trafford pada 4 Oktober ini. – AGENSI


Tukang gunting maut, Toyota Hilux langgar pokok
Oleh MOHD SYALMIZI HAMID

27 September 2020, 10:49 am
SEBERANG PERAI – Seorang tukang gunting rambut maut selepas kenderaan pacuan empat roda yang dipandunya terbabas dan merempuh sebatang pokok di tepi jalan di Jalan Nyior Sebatang, Tasek Gelugor di sini pagi tadi.
Dalam kejadian pada pukul 1.10 pagi itu, mangsa, S. Manikandan, 40, meninggal dunia di tempat kejadian akibat cedera parah.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, siasatan awal mendapati kemalangan berlaku ketika kenderaan jenis Toyota Hilux itu dari arah Sungai Dua menghala Pokok Sena.
“Setibanya di tempat kejadian, kenderaan itu dipercayai hilang kawalan sebelum melanggar sebatang pokok di tepi jalan.
“Mangsa yang parah di kepala dan badan meninggal dunia di tempat kejadian,” katanya kepada pemberita hari ini.
Mayat mangsa dihantar ke Hospital Kepala Batas untuk dibedah siasat. Kes disiasat mengikut Seksyen 41(1) Akta Pengangkutan Jalan 1987. – K! ONLINE


Pemandu maut kereta masuk gaung
Oleh KOSMO!

27 September 2020, 10:29 am
Oleh FARAHWAHIDA AHMAD
SEGAMAT – Seorang lelaki maut apabila kereta Proton Wira yang dipandunya terbabas lalu jatuh ke dalam gaung di Jalan Segamat-Gemas malam semalam.
Dalam kejadian pada pukul 7.40 malam itu, mangsa, Chin Ah Kaw, 52, meninggal dunia di tempat kejadian.
Difahamkan, mangsa dipercayai gagal mengawal kereta yang dipandunya ketika tiba berhampiran Stesen Minyak BHP Gemas Baharu, Taman Anggerik, Bandar Gemas.
Menurut Komander Operasi PBKII Mansor Mohamad, setibanya Pasukan Keluaran Operasi (PKO) di lokasi kejadian, kereta yang dipandu mangsa berada di dalam gaung yang berkedalaman kira-kira tiga meter.
“Setibanya di lokasi, kami mendapati mangsa yang meninggal dunia masih berada di dalam kereta manakala seorang lagi mangsa yang dipercayai isterinya merupakan penumpang kereta yang terselamat.

“Mangsa yang terselamat, Lai Nyee Moi, 54, telah dibawa keluar oleh orang awam dari kereta yang terbabas sebelum pihak bomba tiba,” katanya dalam satu kenyataan di sini.
Seramai 16 anggota bomba terlibat bersama satu jentera FRT dan dua jentera FRT terdiri daripada BBP Segamat dan dibantu BBP Gemas dalam operasi menyelamatkan mangsa itu.
Mangsa maut disahkan meninggal dunia di tempat kejadian dan diserahkan kepada pihak polis untuk tindakan lanjut.
Punca kejadian berkemungkinan daripada jalan raya yang licin dan hujan lebat.
Operasi ditamatkan pada pukul 8.40 malam. – K! ONLINE


Maut rempuh treler rosak di lorong kecemasan
Oleh KOSMO!

27 September 2020, 10:41 am
Oleh NOR AINNA HAMZAH
REMBAU – Seorang penunggang motosikal maut selepas melanggar bahagian belakang sebuah treler yang rosak di Kilometer 235.5, Lebuh Raya Utara Selatan arah utara di sini malam tadi.
Dalam kejadian pada pukul 8.30 malam itu, mangsa, Muhamad Hafiz Abd. Kadir @ Roslan, 21, dari Tangkak, Johor disahkan meninggal dunia di lokasi kejadian akibat cedera parah di dada dan kepala.
Menurut Ketua Polis Daerah Rembau, Deputi Superintendan Anuar Bakri Abdul Salam, kemalangan itu membabitkan sebuah motosikal jenis Yamaha LC 135 yang ditunggangi mangsa dan sebuah treler jenis Scania.
“Berdasarkan siasatan awal, sebaik tiba di lokasi kejadian, mangsa hilang kawalan lalu merempuh bahagian belakang treler yang berhenti di lorong kecemasan kerana mengalami kerosakan.
“Susulan rempuhan itu, mangsa yang parah meninggal dunia di tempat kejadian. Mayat mangsa dibawa ke Hospital Tampin untuk dibedah siasat,” katanya ketika dihubungi di sini sebentar tadi.

Anuar berkata, pemandu treler berusia 44 tahun tidak cedera.
Kes disiasat di bawah Seksyen 41(1) Akta Pengangkutan Jalan 1987.
Sementara itu, ibu mangsa, Siti Ida Aminah Abdul Mahat, 42, berkata, anak kedua daripada tujuh beradik itu dalam perjalanan dari rumah di Bukit Gambir ke tempat kerja di Bangi, Selangor.
“Kali ini, Hafiz agak pendiam semasa pulang ke kampung. Namun, apa yang membuatkan saya sebak adalah Hafiz menghantar kiriman WhatsApp menyatakan mahu menjadi anak yang lebih baik dua minggu lalu,” katanya ketika ditemui di Hospital Tampin. – K! ONLINE


Setiawangsa Rangers FC semarakkan bola sepak akar umbi
Oleh KOSMO!

27 September 2020, 10:14 am
KELAB bola sepak tempatan yang semakin meningkat naik, Setiawangsa Rangers FC (SRFC) berusaha menyemarakkan pembangunan bola sepak di peringkat akar umbi dengan melancarkan jersi baharu pasukan tersebut di Kuala Lumpur semalam.
Meskipun pandemik Covid-19 menyebabkan banyak kelab bola sepak tempatan bergelut, namun SRFC membuktikan sebaliknya apabila berjaya menarik perhatian sembilan penaja iaitu CRSC Group, Amaxmall, AirAsia, Sunway Avilla, Skyworld, Orangkata.my Sri Ternak Food Mart, Shortea Barbershop dan Voltagehub menaja pasukan tersebut.
Penaung SRFC merangkap Ahli Parlimen Setiawangsa, Nik Nazmi Nik Ahmad berkata, beliau berbangga dengan pencapaian SRFC yang sudah mula dikenali dan digeruni lawan walaupun baru dua tahun ditubuhkan.
“Saya percaya kesediaan penaja menaja kelab ini hasil beberapa siri kejayaan sebelum ini selain misi dan visi yang disusun dalam usaha menyemarakkan program pembangunan bola sepak di akar umbi.
“Saya gembira kerana kami sudah mempunyai 250 pemain seawal umur lapan tahun. Kelab ini juga menubuhkan skuad padang dan futsal wanita yang mendapat sambutan menggalakkan,” katanya selepas majlis pengenalan pasukan dan pelancaran jersi baharu kelab itu semalam.
Sementara itu, Presiden SRFC, Khushairi Aizad Jamalludin yang juga bekas pemain Selangor dan Kelab Bolasepak AirAsia AllStar mengucapkan terima kasih di atas sokongan penaja dan berharap mereka terus menghulurkan bantuan kepada kelab.

“Saya berharap kelab ini akan terus berkembang maju berdasarkan perancangan yang sudah dirangka termasuk tahun depan dan 2022 apabila kita bakal menyertai Liga AirAsia KL Junior, Liga Bolasepak Kuala Lumpur dan Liga M4.
“Harapan saya suatu hari nanti adalah kami akan mempunyai fasiliti padang sendiri bagi membolehkan kami menjalani latihan dan aktiviti bola sepak serta kemasyarakatan,” katanya.


Larikan buaya guna motosikal
Oleh KOSMO!

27 September 2020, 10:15 am
BANDAR RAYA MEXICO – Dua lelaki dirakam melarikan seekor buaya dewasa di sebatang sungai dan membawa reptilia itu dengan menaiki sebuah motosikal dekat bandar Navolato, Mexico baru-baru ini, lapor Daily Star kelmarin.
Satu rakaman video menunjukkan seorang suspek lelaki duduk di atas buaya sambil menunggang motosikal sambil diikuti rakannya, dipercayai perakam video berkenaan.
Rakaman berdurasi 46 saat menunjukkan salah seorang suspek mengarahkan rakannya untuk segera meletakkan buaya sepanjang 2.4 meter itu di atas tempat duduk motosikal.
“Tarik. Tarik cepat. Ia amat berat,” kata seorang suspek.
Buaya itu dipercayai sudah diberikan ubat pelali sebelum diletakkan di atas motosikal dan diikat menggunakan tali.
Pengguna media sosial mengutuk perbuatan dua individu itu dan mendesak agar pihak berkuasa memburu suspek.

“Saya harap buaya itu sedar dan membaham tangan atau kaki pencuri ini,” kata seorang netizen.
Setakat ini, pihak berkuasa masih belum menemui kedua-dua suspek atau buaya berkenaan.
Motif menculik buaya tidak dapat dipastikan sama ada untuk dibela atau dijadikan hidangan eksotik. Jika ditangkap dan didakwa, mereka boleh dihukum penjara satu hingga sembilan tahun kerana mencuri buaya. – Agensi


Bakal julang kejuaraan Liga Super di Stadium Sultan Ibrahim
Oleh MUHAMMAD ZUHAILY BADLISHAH

27 September 2020, 10:10 am
JUARA bertahan, Johor Darul Ta’zim (JDT) langsung tidak gusar dengan keputusan seri 2-2 menentang Petaling Jaya (PJ) City FC pada aksi Liga Super di Stadium Majlis Bandaraya Petaling Jaya (MBPJ) malam kelmarin.
Sebaliknya, ia membuka peluang JDT menjulang trofi Liga Super kali ketujuh berturut-turut di laman sendiri, Stadium Sultan Ibrahim jika menewaskan Sabah pada Jumaat ini.
Kemampuan JDT beraksi di laman sendiri tidak perlu dipertikaikan berdasarkan rekod cemerlang membelasah dua gergasi tanah air, Perak 7-0 dan Selangor 6-1 baru-baru ini.
Ketua jurulatih JDT, Benjamin Mora mendedahkan, mereka sudah bersedia melakukan apa sahaja bagi memastikan kemenangan ke atas Sabah sekali gus menutup peluang pasukan lain mencabar kejuaraan musim ini.
“Satu mata amat berharga buat JDT ke atas PJ City yang memberikan kesukaran kepada kami sepanjang perlawanan ini.
“Keyakinan kami tinggi apabila bermain di tempat sendiri dan akan cuba menang perlawanan seterusnya. Ia sesuatu yang cukup bermakna jika dapat menjulang trofi di Stadium Sultan Ibrahim,” katanya kelmarin.

JDT mendahului carta liga dengan 23 mata dan berbaki dua aksi lagi menentang Sabah, Jumaat ini dan Melaka United di Stadium Hang Jebat pada 10 Oktober depan.


Ini baru betul pasukan Perak – Durakovic
Oleh KOSMO!

27 September 2020, 10:11 am
Oleh AZIZAN HASHIM
KETUA Jurulatih Perak, Mehmet Durakovic menghamburkan pujian kepada anak-anak buahnya selepas meraih kemenangan besar 5-1 ke atas Felda United pada aksi Liga Super di Stadium Perak, Ipoh kelmarin.
Durakovic turut memuji aksi cemerlang Muhammad Shahrel Fikri Md. Fauzi selepas penyerang The Bos Gaurus itu menyumbat empat gol dalam perlawanan berkenaan.
“Tiada apa yang dipinta oleh seorang jurulatih melainkan aksi mantap dan bertenaga seperti yang dipamerkan oleh skuad The Bos Gaurus malam ini (kelmarin).
“Menariknya, setiap pemain telah beraksi bersungguh-sungguh serta memberi sumbangan dan komitmen tingi untuk menghasilkan kejayaan tersebut.
“Saya benar-benar gembira dengan kejayaan Perak. Ini barulah betul pasukan Perak,” kata Durakovic selepas tamat perlawanan.
Durakovic bagaimanapun mengakui anak-anak buahnya terpaksa berdepan kesukaran pada perlawanan tersebut terutamanya ketika babak pertama.

Ini kerana menurutnya, Perak berada dalam situasi sukar dan tertekan selepas mengalami kekalahan ke atas Melaka dan dibelasah Johor Darul Ta’zim (JDT), namun segalanya kembali kepada asal.
“Felda berjaya memberi tentangan sengit kepada kami. Mereka pasukan yang bagus. Mujur kami tidak melakukan sebarang kesilapan semasa ditekan lawan,” kata Durakovic.


Dias jadi sasaran baharu City
Oleh KOSMO!

27 September 2020, 10:11 am
MANCHESTER – Manchester City dikatakan sedang mengadakan rundingan dengan Benfica untuk mendapatkan pemain pertahanan tengah, Ruben Dias melibatkan pertukaran dengan Nicolas Otamendi.
Pemain pertahanan tengah itu menjadi keutamaan buat Pep Guardiola selepas City gagal mencari pengganti kepada bekas ketua pasukan mereka, Vincent Kompany yang meninggalkan kelab itu sejak 18 bulan lalu.
Bagaimanapun, pemain pertahanan Napoli, Kalidou Koulibaly tetap menjadi sasaran utama mereka tetapi rundingan melibat kedua-dua pasukan nampaknya menjadi semakin sukar.
Justeru, City enggan terus diheret dalam rundingan tanpa kesudahan tersebut menyebabkan mereka cuba mengalih perhatian untuk mendapatkan pemain antarabangsa Portugal itu yang dianggarkan bernilai £50 juta (RM265.83 juta).
Dias, 23, mula menjadi perhatian beberapa kelab gergasi Eropah selepas mempamerkan aksi yang cemerlang sepanjang tiga musim bersama Benfica selain turut beraksi untuk Portugal pada saingan Piala Dunia 2018.
Selain Dias, City juga menyenaraikan pemain pertahanan Sevilla, Jules Koude dan Jose Gimenez sebagai antara calon yang akan mengisi bahagian benteng mereka.

Perjanjian pertukaran pemain melibatkan Otamendi dan wang tunai mungkin menjadi impian City mudah untuk direalisasikan. – AGENSI


Dua jaringan Nuraini julang skuad Pahang
Oleh MUHAMMAD ZUHAILY BADLISHAH

27 September 2020, 10:13 am
PAHANG berjaya menamatkan penantian tiga tahun untuk menjulang trofi Piala Tun Abdul Razak kategori wanita apabila menewaskan juara bertahan, Selangor 2-1 pada aksi final di Stadium Hoki Nasional, Bukit Jalil semalam.
Tonggak pertahanan Pahang, Nuraini Abdul Rashid membuktikan statusnya sebagai pakar flik apabila meledak kedua-dua gol pasukan itu menerusi pukulan sudut penalti bermula minit ketiga dan 52 perlawanan.
Lebih manis, dua jaringan itu mengesahkan Nuraini sebagai penjaring terbanyak kejohanan dengan keseluruhan 10 gol, dua mengatasi penyerang Selangor, Fatin Naimah Zaki.
“Saya langsung tidak sasar status penjaring terbanyak kerana matlamat utama adalah membantu Pahang membawa pulang semula kejuaraan ini selepas kali terakhir kami menang pada 2016.
“Kemenangan ini juga berjaya menebus kekecewaan kami selepas tewas kepada Selangor dengan keputusan 2-5 sewaktu final edisi 2017,” katanya selepas tamat perlawanan semalam.
Ketua jurulatih Pahang, Mohamad Sabri Mohamad menyifatkan kemenangan itu berpunca daripada kejayaan anak-anak buahnya beraksi mengikut perancangan terutama aspek pukulan sudut penalti oleh Nuraini.

Selangor selaku juara dua kali pada edisi 2017 dan 2019, terpaksa akur gagal mempertahankan kejuaraan apabila sekadar menjaringkan satu gol menerusi penyerang kebangsaan, Fatin Shafika Mahd. Sukri pada minit ke-20.
Tempat ketiga menjadi milik Kuala Lumpur selepas menewaskan Pulau Pinang 3-1 hasil dua gol Nur Syaza Afikah Safawi dan satu daripada Nur Zafirah Aziz.


Syamsul mohon ruang, anak no.1
Oleh MOHD. HAIKAL ISA

27 September 2020, 10:00 am
SYAMSUL Yusof, sepotong nama yang sangat protektif terutama saat kisah peribadinya sengaja dicuit. Namun, sebagai anak seni yang dimasyhurkan dengan predikat pelakon, penyanyi dan pengarah, Syamsul atau nama lengkapnya, Mohd. Syamsul Mohd. Yusof, 36, sedar, setiap perkara yang berlaku dalam kehidupannya, khususnya hal peribadi pasti akan menjadi buruan ramai. Barangkali ketika ini, satu Malaysia sedang ingin tahu tentang status rumah tangga diri Syamsul dengan isteri, Puteri Sarah Liyana Megat Kamaruddin. “Saya bersetuju untuk mengadakan temu bual ini sebab kita sudah…

Sila Log Masuk atau Langgan untuk membaca berita sepenuhnya


Terengganu FC kembali lakar kemenangan
Oleh KOSMO!

27 September 2020, 10:12 am
PENGENDALI Terengganu FC, Mohd. Nafuzi Zain lega skuad kendaliannya kembali melakar kemenangan setelah tewas tiga aksi berturut-turut sebelum ini.
Beliau berkata, kemenangan 4-0 ke atas PDRM FC pada aksi Liga Super di Stadium Sultan Mizan Zainal Abidin, Kuala Terengganu kelmarin telah meningkatkan motivasi anak-anak buahnya.
“Motivasi pemain-pemain diakui sedikit merudum selepas kalah dalam tiga aksi sebelum ini.
“Barisan serangan kami juga dilihat agak tumpul dan memerlukan pemain berpengalaman. Oleh itu, saya memanggil Bruno Junichi Suzuki (penyerang Terengganu FC II) untuk bergandingan dengan Lee Tuck dan Muhammad Faris Ramli,” katanya selepas perlawanan kelmarin.
Pada aksi itu, skuad Penyu membelasah PDRM 4-0 menerusi dua jaringan Muhammad Faris serta dua lagi gol oleh kapten pasukan, Lee Tuck.
Mohd. Nafuzi berkata, kemenangan itu menguatkan keazaman anak-anak buahnya untuk mengharungi dua baki perlawanan menentang Felda United dan Pahang.

Beliau menegaskan, Terengganu FC yang dibarisi pemain muda sedang dalam proses pembinaan menjadi skuad lebih mantap dan meminta penyokong serta pengkritik agar lebih bersabar.


Hamilton hampiri rekod kemenangan Schumacher
Oleh KOSMO!

27 September 2020, 10:06 am
SOCHI – Pelumba pasukan Mercedes AMG Petronas, Lewis Hamilton semakin hampir menyamai rekod kemenangan legenda Formula Satu (F1), Michael Schumacher apabila memulakan perlumbaan Grand Prix (GP) Rusia di Litar Sochi hari ini di petak hadapan.
Setakat ini, pelumba kelahiran Britain itu sudah memenangi 90 perlumbaan, hanya dibezakan satu kemenangan dengan juara dunia tujuh kali tersebut.
Meskipun berjaya menempah petak hadapan malam tadi menerusi catatan masa 1:31.304 saat (s), namun Hamilton mengakui ia salah satu sesi kelayakan paling sukar yang pernah diharunginya setakat ini.
“Sesi kelayakan pada hari ini (semalam) boleh dianggap salah satu sesi yang paling sukar, lebih-lebih lagi ia terpaksa dihentikan seketika kerana bendera merah dikibarkan.
“Apa yang penting, saya gembira untuk mulakan perlumbaan di petak hadapan esok (hari ini) dan saya yakin ia akan jadi satu perlumbaan yang sangat sukar,” kata Hamilton.
Perlumbaan hari ini bakal menyaksikan Hamilton yang juga juara dunia enam kali akan melakukan segala-galanya bagi memastikan dia memenangi perlumbaan ke-91 dalam kariernya.

Sementara itu, pelumba pasukan Red Bull, Max Verstappen akan memulakan perlumbaan di petak kedua, diikuti rakan sepasukan Hamilton, Valtteri Bottas di petak ketiga. – AGENSI


Tikus dapat pingat emas keberanian
Oleh KOSMO!

27 September 2020, 10:12 am
PHNOM PENH – Seekor tikus pengesan periuk api menerima anugerah pingat emas keberanian kerana membantu menyelamatkan nyawa manusia, lapor akhbar Standard UK semalam.
Tikus gergasi Afrika bernama Magawa itu membantu menemui 39 periuk api dan 28 lagi jenis bahan ledakan yang masih belum meletup di sini. Tikus itu pernah menerima latihan daripada pertubuhan bukan kerajaan, APOPO.
Magawa dianggap sebagai tikus wira paling berjaya selepas usaha membersihkan kawasan lebih 141,000 meter persegi atau menyamai saiz 20 padang bola.
Usaha Magawa diiktiraf secara rasmi dan diberi pingat emas PDSA, menjadi tikus pertama menerima anugerah badan amal itu sepanjang tempoh 77 tahun lalu.
“Ini satu penghormatan untuk pelatih-pelatih haiwan kami yang bekerja keras setiap hari, rakyat di Kemboja dan semua individu di dunia yang menderita akibat periuk api,” kata Ketua Eksekutif APOPO, Christophe Cox.

Pengarah Urusan PDSA, Jan McLoughlin berkata, sumbangan Magawa membantu menyelamatkan banyak nyawa daripada ancaman periuk api.

“Dianggarkan ada empat hingga enam juta periuk api ditanam di seluruh Kemboja antara tahun 1975 dan 1998, menyebabkan lebih 64,000 orang terkorban.
“Kerja yang dilakukan Magawa dan APOPO amat unik dan mengagumkan. Keberanian, kemahiran serta dedikasi Magawa adalah contoh luar biasa dan berhak menerima satu anugerah tertinggi,” katanya.
Magawa turut dilatih untuk mengesan kandungan bahan kimia dalam bahan letupan dan mampu mengesan periuk api jauh lebih pantas berbanding alat pengesan logam.
Tikus itu mampu mencari periuk api di kawasan seluas padang bola dalam tempoh 30 minit. Manusia pula mengambil masa selama empat hari dengan mesin pengesan logam untuk keluasan sama. – Agensi


11 sekeluarga hidup berhimpit selepas sebahagian rumah rosak ditimpa pokok
Oleh KOSMO!

28 September 2020, 8:45 pm
Oleh NUR SHARIEZA ISMAIL
SEPANG – Seorang warga emas bersama 10 ahli keluarganya terpaksa menjadikan ruang tamu sebagai ruang makan setelah bumbung dan siling bahagian dapur rumah teruk dihempap pokok durian berikutan angin ribut yang melanda Kampung Limau Manis, Selasa lalu.
Mereka sekeluarga juga terpaksa tinggal dalam keadaan berhimpit dan serba tidak selesa apabila rumah serta bilik turut dinaiki air dalam kejadian tersebut.
Mangsa, Maimun Majid, 68, berkata, ekoran kejadian itu, dia terpaksa memunggah semua jenis barangan dapur untuk diletakkan di ruang tamu buat sementara waktu.
“Semua makan dan tidur di sini (ruang tamu). Nak cakap selesa atau tidak memanglah kurang selesa, tetapi macam mana nak buat, dah jadi macam ini,” katanya ketika ditemui hari ini.
Bagaimanapun katanya, atas insiatif sendiri dan untuk keselamatan keluarga, menantunya telah memotong pokok durian tersebut.

“Semua kami buat sendiri, tapi bahagian bumbung dan siling yang terjejas belum lagi dibaiki.
“Sejak dari kejadian itu, saya dan keluarga sentiasa berjaga-jaga. Bila tengok langit gelap sahaja, memang risau juga khuatir kalau-kalau rumah dinaiki air,” katanya.
Katanya, dianggarkan kerugian yang dialami dalam kejadian yang pertama kali berlaku itu kira-kira RM20,000.
Terdahulu, Maimun menerima kunjungan pertubuhan bukan kerajaan (NGO), Srikandi Pertiga Selangor yang menyampaikan sumbangan berupa barangan keperluan asas kepada 37 buah rumah yang terjejas.
Pengerusinya, Norhayati Gdass berkata, kunjungan pihaknya ke rumah mangsa-mangsa terjejas itu bagi membantu meringankan beban mereka.
“Berdasarkan lawatan ini, kami akan lihat bantuan susulan lain yang dapat disalurkan dengan segera.
“Saya juga menyeru NGO lain, supaya peka dan prihatin dari sudut keperluan mangsa yang terlibat sebab bencana ini datang tanpa diduga,” katanya.-K! ONLINE


Arteta mahu Arsenal tiru Liverpool
Oleh KOSMO!

28 September 2020, 9:34 pm
LONDON – Pengurus Arsenal, Mikel Arteta memuji Liverpool yang dianggap sebagai contoh terbaik buat pasukan pencabar dalam Liga Perdana Inggeris (EPL) bahawa kerja keras serta rentak konsisten sangat dituntut jika mahu bergelar juara pada musim ini.
Kata Arteta, karakter yang cuba ditonjolkan oleh skuad kendalian Jurgen Klopp itu wajar dihormati selepas anak-anak buahnya mudah mendominasi saingan EPL musim lepas dengan meraih jurang mata yang sangat besar.
“Saya rasa Liverpool cukup buas dalam usaha memburu gol tidak kira mereka sudah 2-0 atau 4-0 di hadapan. Ia adalah sikap serta karakter yang luar biasa terutama apabila hampir semua 24 pemain skuad utama memiliki mentaliti yang sama.
“Secara jujur, situasi itulah yang meletakkan Liverpool berada dalam kelas yang berbeza pada musim lepas dan jika mana-mana pasukan mahu memintas kejuaraan EPL, mereka perlu menerapkan corak taktikal yang sama,” katanya.
Menjelang pertemuan menentang skuad The Reds di Stadium Anfield awal pagi esok, pengendali kelahiran Sepanyol itu percaya anak-anak buahnya boleh meraih keputusan positif jika mereka kekal fokus dan tidak tertekan sepanjang 90 minit perlawanan.
“Kami telah menewaskan mereka pada penghujung saingan liga musim lalu dan ketika menjuarai trofi Perisai Komuniti bulan lepas. Justeru, saya yakin barisan pemain boleh mengulangi pencapaian yang sama.

“Apa yang penting, pemain perlu memberi tumpuan penuh tidak kira ketika pasukan mendahului ataupun ketinggalan kerana tekanan akan memberi kesukaran dalam usaha memburu keputusan yang positif,” kata Arteta. – AGENSI


Kelantan United bagi dua gol mudah
Oleh MUHAMAD ARDIE PUTRA SUHAIMI

28 September 2020, 8:57 pm
KUALA LUMPUR – Ketua jurulatih sementara Kelantan United (KUFC), Nazrulerwan Makmor mengakui, skuad bimbingannya beraksi di bawah tahap sebenar selepas tewas 2-3 kepada Terengganu FC II (TFC II) dalam aksi Liga Premier di Stadium Sultan Muhammad ke-IV, Kota Bharu semalam.
Kata Nazrulerwan, barisan pemainnya melakukan kesilapan mudah apabila menghadiahkan pihak lawan menjaringkan gol dalam masa yang singkat sekali gus melenyapkan harapan mereka untuk mengutip mata penting.
“Secara jujur, saya tidak boleh terima dua gol mudah dalam jangka masa yang amat singkat dilakukan oleh TFC II. Kesilapan seperti itu perlu dielakkan oleh barisan pertahanan kami kerana ia boleh menghukum pasukan.
“Kini, berbaki dua perlawanan lagi dan saya harap dapat membantu pasukan mengutip mata penting kerana mereka adalah pemain yang berkualiti dan berkebolehan. Cumanya kami perlu mengurangkan kesilapan mudah,” katanya selepas tamat perlawanan semalam.
Sementara itu, ketua jurulatih TFC II, Roshaidi Wahab berpuas hati dengan aksi dipamerkan anak-anak buahnya dalam meraih kemenangan meskipun berdepan cabaran sengit daripada pasukan tuan rumah.
“Kali ini kami dapat bermain dengan skuad utama yang mana barisan pemain mendengar setiap arahan taktikal diterapkan saya. Saya sangat gembira dengan kemenangan ini dan berharap ia dapat diteruskan pada dua perlawanan akan datang,” katanya. – K! ONLINE


Aplikasi TraX tingkatkan keselamatan makanan
Oleh MUHAMMAD IKHWAN IDERIS

28 September 2020, 8:34 pm
KUALA LUMPUR – Pengendali rangkaian mudah alih maya, XOX Bhd. (XOX) mengumumkan kerjasama dengan kumpulan restoran Cina terkemuka, Oversea Enterprise Bhd. (Oversea) untuk menggunakan aplikasi TraX bagi meningkatkan keselamatan produk makanan keluarannya.
TraX merupakan platform mudah alih yang dibangunkan XOX menggunakan teknologi berasaskan blok rantai, TaaS AntChain.
Melaluinya, aplikasi tersebut akan meningkatkan kebolehkesanan produk dan ketelusan maklumat pada rantaian bekalan seterusnya mencegah penipuan serta melindungi kesahihan produk.

Diterapkan pada produk kuih bulan Oversea, pelanggan hanya perlu mengimbas kod QR pada bungkusan kuih bulan untuk mengetahui pelbagai maklumat termasuk ramuan, tarikh pembuatan, tarikh luput, pensijilan halal serta setiap fasa pembuatan produk sehingga penghantaran.
Ketua Pegawai Eksekutif XOX, Ng Kok Heng berkata, susulan pelancaran TraX dalam industri makanan, pihaknya merancang membangunkan penyelesaian lain pada platform tersebut bagi memenuhi keperluan unik industri lain termasuk farmaseutikal.

“Berbanding penyedia perkhidmatan, kami suka dilihat sebagai rakan niaga dan akan menyediakan proses adaptasi yang mudah kepada perusahaan, termasuk menerusi fi permulaan yang minimal manakala proses penjanaan keuntungan boleh dikongsi bersama.

“Kami melihat potensi dari pelbagai industri lain untuk bekerjasama, antaranya daripada sektor logistik dan kami akan membuat pengumuman mengenai rakan kerjasama baharu dalam tempoh terdekat,” katanya.
Beliau berkata demikian pada majlis pengumuman yang diadakan semalam.
Turut hadir Timbalan Pengurus Besar Kumpulan Oversea, Soh Jin Yiat dan Ketua Pegawai Operasi Malaysia Digital Economy Corporation, Datuk Ng Wan Peng.
Pada Ogos lalu, XOX telah menjalin kerjasama strategik dengan Alipay Labs, sebuah syarikat bersekutu Ant Group bagi menyediakan penyelesaian teknologi berasaskan blok rantai di rantau ini.


Ekuinas berjaya tingkatkan nilai ekuiti bumiputera kepada RM5.4 bilion
Oleh KOSMO!

28 September 2020, 8:22 pm
KUALA LUMPUR – Ekuiti Nasional Bhd. (Ekuinas) telah berjaya meningkatkan nilai ekuiti bumiputera dalam syarikat portfolio pelaburannya kepada RM5.4 bilion, atau 1.5 kali ganda modal yang dilaburkan setakat tahun lalu.
Ketua Pegawai Eksekutif Ekuinas, Syed Yasir Arafat Syed Abd. Kadir berkata, pertambahan ini mendorong kepada kenaikan dalam nilai kesemua pemegang saham sebanyak RM6.9 bilion, iaitu 1.9 kali ganda jumlah modal dilaburkan.
“Bilangan tenaga kerja bumiputera di syarikat portfolio juga mencatatkan peningkatan daripada bilangan pengurus sebanyak 23.5 peratus dan kakitangan sebanyak 14.1 peratus,” katanya dalam kenyataan yang dikeluarkan di sini semalam.
Syed Yasir menerangkan, syarikat pengurusan dana ekuiti persendirian berkaitan kerajaan itu telah melaksanakan pelaburan kumulatif dalam 41 syarikat, dengan jumlah pelaburan komited sebanyak RM4.1 billion.
Ia juga telah menjana impak positif terhadap ekonomi Malaysia secara meluas dengan membantu kemasukan modal bersama rakan sektor swasta sebanyak RM4.8 bilion.
Selain itu, bagi tahun kewangan berakhir 31 Disember 2019, Ekuinas Direct (Tranche II) Fund telah mencatat prestasi kukuh dengan pulangan kasar portfolio RM582.9 juta dan menjana kadar pulangan dalaman (IRR) kasar dan IRR bersih tahunan masing-masing pada 13.5 peratus dan 9.6 peratus.

“Ekuinas Direct (Tranche III) Fund pula merekodkan kerugian kasar portfolio RM170.5 juta, bersamaan dengan IRR kasar tahunan negatif 10.8 peratus.
“Prestasi dana ini kebanyakannya didorong oleh penurunan penilaian beberapa syarikat portfolio.
“Ekuinas telah melaksanakan inisiatif penciptaan nilai yang ketat dan menyeluruh demi meningkatkan tahap daya saing syarikat di samping melaksanakan pelan pemulihan untuk menambah baik prestasi kewangan serta operasi mereka,” katanya.
Tambah Syed Yasir Arafat, pihaknya kekal fokus terhadap objektif membangunkan syarikat tempatan bersaiz sederhana dan menjadikan mereka peneraju industri serantau.
“Kami berharap dapat terus melaksanakan strategi sama untuk lebih banyak syarikat Malaysia yang berpotensi tinggi memasuki pertumbuhan fasa seterusnya,” katanya.


Pelantikan Hajiji bukti kesepakatan GRS – PM
Oleh AHMAD SHAHERMAN SHAMSURI

28 September 2020, 11:10 pm
KUALA LUMPUR – Perdana Menteri, Tan Sri Muhyiddin Yassin menyifatkan pelantikan Datuk Seri Hajiji Mohd. Noor sebagai Ketua Menteri Sabah yang baharu sebagai bukti kesepakatan parti-parti di bawah Gabungan Rakyat Sabah (GRS).
Menurutnya, persepakatan itu juga membuktikan kerjasama erat GRS sepanjang Pilihan Raya Negeri (PRN) Sabah baru-baru ini mendapat sokongan rakyat.
“Saya juga mengucapkan terima kasih kepada kepimpinan dan seluruh Ahli Dewan Undangan Negeri (ADUN) daripada Perikatan Nasional (PN), Barisan Nasional (BN) dan Parti Bersatu Sabah (PBS) yang bersetuju mencalonkan Hajiji sebagai Ketua Menteri yang baharu.
“Saya sangat menghargai semangat setiakawan yang ditunjukkan oleh parti-parti dalam gabungan ini demi kepentingan dan masa depan rakyat Sabah,”katanya dalam satu kenyataan di laman rasmi Facebooknya di sini hari ini.
Pada masa sama, Muhyiddin yang juga Pengerusi PN turut berdoa semoga Sabah terus kekal menjadi sebuah negeri yang aman dan makmur.-K! ONLINE


Semak sendiri pakej pelancongan dengan hotel
28 September 2020, 8:39 pm
KUALA LUMPUR- Persatuan Hotel Malaysia tidak menyedari mengenai kegiatan pakej penipuan hotel mewah yang disasarkan kepada anggota barisan hadapan.
Ketua Pegawai Eksekutifnya, Yap Lip Seng berkata, pihak hotel hanya akan menawarkan promosi menerusi saluran rasmi seperti laman web dan juga ejen pelancongan berlesen.
“Kami tidak mempunyai sebarang maklumat penipuan seperti ini melibatkan pakej percutian untuk barisan hadapan yang melibatkan agensi dan pengendali pelancongan haram.
“Justeru, pihak persatuan ingin menasihatkan orang ramai supaya berhati-hati dengan pakej pelancongan yang ditawarkan daripada sumber-sumber yang tidak diketahui dan sentiasa semak dengan hotel secara langsung untuk pakej yang terbaik,” katanya dalam satu kenyataan kepada Kosmo! hari ini.
Jelasnya, pihak hotel sentiasa terbuka untuk membantu pelanggan mereka.
Ditanya mengenai langkah untuk membendung penipuan seperti itu, katanya Persatuan Hotel Malaysia akan bekerjasama dengan rakan kongsi mereka, Persatuan Ejen-Ejen Pelancongan dan Pengembaraan Malaysia (MATTA) untuk menasihati orang ramai selain menerusi ahli-ahli persatuan di seluruh negara. K! ONLINE


Heroin Miss Sherlock ditemui mati
Oleh KOSMO!

28 September 2020, 8:02 pm
TOKYO – Aktres Jepun yang memenangi berbilang anugerah, Yuko Takeuchi ditemui mati di kediamannya di Tokyo pada usia 40 tahun, lapor Perbadanan Penyiaran Britain hari ini.
Takeuchi ditemui suaminya yang juga seorang pelakon, Taiki Nakabayashi di rumah mereka di Shibuya Ward. Kematian aktres berkenaan disahkan pihak hospital di Tokyo.
Menurut media Jepun , polis melancarkan siasatan dan mengesyaki pelakon jelita itu membunuh diri.
Takeuchi melonjak popular di Jepun menerusi filem seram tahun 1998, Ringu yang diadaptasi Hollywood sebagai The Ring.
Dalam satu kenyataan, agensi bakat Takeuchi, Stardust Promotion menyatakan bahawa pihaknya terkejut dan sedih dengan berita itu.
Aktres itu turut menghidupkan watak Sherlock Holmes wanita dalam siri HBO, Miss Sherlock yang disiarkan pada 2018 di beberapa negara termasuk Amerika Syarikat.

Takeuchi memenangi kategori aktres terbaik Anugerah Akademi Jepun selama tiga tahun berturut-turut antara  2004 hingga 2007.
Walaupun bunuh diri belum disahkan sebagai punca kematiannya, ia merupakan punca kematian sebilangan bakat di  Jepun baru-baru ini termasuk Sei Ashina awal bulan ini, aktor Haruma Miura Julai lalu dan bintang gusti, Hana Kimura Mei lepas.
Jepun mempunyai kadar bunuh diri antara tertinggi dalam kalangan negara maju walaupun angka tersebut menurun selepas langkah pencegahan diperkenalkan lebih sedekad lalu. – Agensi


Persiaran Shorea legakan penduduk Saujana Utama, Elmina
Oleh KOSMO!

28 September 2020, 8:04 pm
Oleh ABDUL RAZAK IDRIS
SHAH ALAM- Masalah kesesakan lalu lintas yang membelenggui 200,000 penduduk di sekitar Saujana Utama dan Elmina Green di sini berjaya diatasi menerusi pembukaan Persiaran Shorea di Pusat Bandar Elmina bermula jam 12 tengah malam ini.
Exco Infrastruktur dan Kemudahan Awam, Permodenan Pertanian dan Industri Asas Tani Selangor, Ir.Izham Hashim berkata, persiaran sepanjang 4.43 kilometer itu yang menelan belanja kos RM60juta itu juga dapat menjimatkan perjalanan selama 20 minit ke Elmina Central Park.
“Pengguna jalan raya dari Saujana Utama akan mendapat akses utama ke Lebuh Raya Koridor Guthrie selain ke Lebuh Raya Damansara-Shah Alam (Dash) yang dijangka siap akhir tahun ini.
“Ini secara langsung dapat mengurangkan jangka masa perjalanan harian mereka yang terjejas sebelum ini,” katanya ketika merasmikan pembukaan Persiaran Shorea di Seksyen U15 hari ini.
Turut hadir Pengarah Urusan Kumpulan Sime Darby Property, Datuk Azmir Merican, Ahli Parlimen Sungai Buloh, R. Sivarasa dan Ahli Dewan Undangan Negeri (ADUN) Paya Jaras, Mohd. Khairuddin Othman.

Izham memberitahu, pembukaan persiaran itu berdepan sedikit kelewatan susulan isu lembu dan kerbau berkeliaran yang dikhuatiri memberi risiko kepada pengguna lalu lintas.
“Justeru, tidak timbul kerajaan Selangor cuba melengahkan pembukaam laluan berkenaan sebelum ini kerana mengutamakan keselamatan pengguna lalu lintas.
“Kita sediakan kemudahan infrastruktur dan pada masa kita kena ambil pertimbangan terhadap penternak di sini,” jelasnya. -K! ONLINE


SC, Bursa Malaysia lanjutkan fleksibiliti pembiayaan margin
Oleh KOSMO!

28 September 2020, 9:24 pm
KUALA LUMPUR – Suruhanjaya Sekuriti (SC) dan Bursa Malaysia Bhd. (Bursa Malaysia) telah melanjutkan langkah-langkah bantuan sementara yang berkaitan dengan pembiayaan margin sehingga 31 Disember ini.
Sebelum itu, langkah-langkah bantuan yang berkuatkuasa pada 27 Mac itu akan berakhir pada 30 September 2020 .
Menurut kenyataan yang dikeluarkan di sini semalam, fleksibiliti yang diberikan di bawah langkah-langkah bantuan itu akan membolehkan broker menguruskan kemudahan pembiayaan margin pelanggan mereka dengan lebih baik di samping ketidaktentuan pasaran yang berterusan akibat pandemik Covid-19 dan mengekalkan kestabilan dalam pasaran.

“Broker juga boleh terus menggunakan budi bicara sama ada mahu atau tidak untuk meneruskan langkah jualan secara paksa kepada pelanggan dan menerima jenis jaminan lain daripada pelabur seperti bon, amanah saham, emas dan harta tidak alih untuk tujuan pembiayaan margin.
“Sebelum ini, broker juga diminta untuk membubarkan akaun margin pelanggan mereka secara automatik sekiranya ekuiti dalam akaun tersebut susut di bawah 130 peratus daripada baki tertunggak,” jelasnya.
Menurut SC, langkah sementara ini bergantung kepada broker yang memenuhi nisbah kecukupan modal dan dana pemegang saham seperti yang dikehendaki oleh Bursa Malaysia.

SC dan Bursa Malaysia akan terus memantau perkembangan pasaran sekuriti dan menilai kecukupan langkah-langkah yang ada untuk menyokong pasaran yang teratur dan mengurangkan potensi risiko.


Ops Didik: 24 pelajar disaman
Oleh KOSMO!

28 September 2020, 7:28 pm
Oleh KHAIRUL MOHD. ALI
KULAI – Sebanyak 24 saman dikeluarkan terhadap 14 pelajar Sekolah Menengah Kebangsaan (SMK) Kulai Besar di sini atas pelbagai kesalahan trafik, di sini hari ini.
Ketua Jabatan Siasatan dan Penguatkuasaan Trafik Johor, Superintenden M. Kumarasan berkata, kesalahan itu termasuklah tidak memakai topi keledar dan tidak memiliki lesen.
Katanya, tindakan itu dibuat ekoran pelaksanaan Ops Didik, yang bertujuan untuk mendidik pelajar khususnya mereka yang menunggang motosikal ke sekolah.
“Sebanyak 47 motosikal diperiksa, dimana 14 daripadanya ditahan kerana penunggang tidak memiliki lesen memandu serta kenderaan tidak mempunyai perlindungan insurans.
“Antara kesalahan lain termasuklah menanggalkan cermin pandang belakang, melakukan modifikasi tidak dibenarkan serta penggunaan nombor plat yang salah,” katanya dalam satu kenyataan di sini hari ini.

Tambah beliau, kesemua motosikal yang ditahan dibawa ke Ibu Pejabat Polis Daerah Kulai untuk proses dokumentasi manakala ibu bapa pelajar terlibat akan dimaklumkan dan tindakan akan diambil.
“Ibu bapa yang membenarkan anak mereka menunggang motosikal tanpa memiliki lesen juga boleh dikenakan tindakan undang-undang di mahkamah,” ujarnya.
Sementara itu, Kumarasan turut memberitahu, sejak Januari hingga Ogos tahun ini, sebanyak 175 kemalangan jalan raya melibatkan pelajar direkodkan.
“Daripada jumlah itu, 75 daripadanya membabitkan kematian, 41 kecederaan parah, 37 kecederaan ringan serta 22 membabitkan kerosakan pada kenderaan,” tambahnya.-K! ONLINE


Kucing obes cari tuan baharu bantu turun berat badan
Oleh KOSMO!

28 September 2020, 7:43 pm
PHILADELPHIA – Seekor kucing obes yang dibuang pemiliknya memerlukan tuan baharu bagi membantunya menurunkan berat badan di kejiranan Hunting Park, negeri Pennsylvania baru-baru ini.
Pengarah Pembangunan dan Komunikasi Kumpulan Kawalan dan Penjagaan Haiwan Philadelphia (ACCT Philly), Sarah Barnett berkata, kucing bernama Lasagna itu seberat 14 kilogram (kg) iaitu empat kali ganda berat kucing biasa.
“Lasagna telah ditinggalkan oleh pemiliknya dan kami berbesar hati sekiranya terdapat individu yang sudi menjaganya.
“Kami tidak mampu untuk menjaganya lagi kerana menghadapi masalah kewangan selepas pemotongan belanjawan hampir AS$900,000 (RM3.8 juta) oleh majlis perbandaran,” katanya.
ACCT Philly tidak mampu lagi menjaga Lasagna kerana kekangan kewangan. – ACCT PHILLY
Selain itu, Barnett berkata, pihaknya turut memberikan Lasagna diet yang ketat untuk membolehkan dia berjalan dan membersihkan diri sendiri semula.
“Lasagna adalah kucing yang sangat manja dan disebabkan masalah berat badannya itu, dia sukar untuk berjalan serta menguruskan dirinya dengan sempurna.

“Kucing obes boleh mengalami masalah kesihatan tertentu, jadi Lasagna memerlukan pemilik baharu untuk membantunya menurunkan berat badan dan menjadi kucing yang lebih sihat,” ujarnya.
Tambah Barnett, terdapat individu yang berminat untuk menjaga kucing itu, namun tidak dapat meneruskan hasratnya disebabkan haiwan tersebut terlalu besar.
“Seorang wanita berminat untuk memelihara Lasagna, tapi dia tidak jadi untuk mengambilnya kerana mendapati kucing itu lebih besar daripada sangkaannya.
“Sekiranya tiada sesiapa yang mahu memeliharanya tetapi ingin membantu kami menjaganya, mereka boleh memberikan menyalurkan sedikit sumbangan,” ujarnya. – Agensi


Diskaun hampir 50 peratus di GGCC sempena Pinkoktober
Oleh AHMAD SHAHERMAN SHAMSURI

28 September 2020, 7:22 pm
Oleh MOHAMAD NAUFAL MOHAMAD IDRIS
SHAH ALAM – Peminat sukan golf kini boleh menikmati potongan harga hampir 50 peratus sepanjang bulan oktober sempena kempen Pinkoktober di Kelab Golf Glenmarie (GGCC) di sini.
Presiden GGCC, Datuk Nik Azman Mohd. Zain berkata, langkah tersebut bagi menyokong kempen kesedaran kanser payudara yang dilaksanakan oleh Yayasan Kanser Payudara Malaysia (BCWA).
Katanya, pihaknya mengenakan RM120 kepada pemain wanita manakala lelaki RM185 berbanding harga asal ditawarkan di lapangan tersebut sebanyak RM220.
“Bagaimanapun, syarat kepada pemain lelaki untuk menerima potongan tersebut adalah memakai baju atau seluar berwarna merah jambu.
“Setiap RM1 yang dibayar oleh pemain golf di sini akan disumbangkan kepada BCWA bagi membantu mereka menjalankan aktiviti berkaitan kempen kanser payu dara,” katanya pada sidang akhbar di sini hari ini.

Justeru, beliau berharap pemberian diskaun itu mengalakkan orang ramai khususnya peminat sukan golf bermain di lapangan tersebut sebagai sokongan kepada pesakit kanser payu dara.
Dalam pada itu, Presiden BCWA, Ranjit Kaur menegaskan kerjasama tersebut adalah seumpamannya dijalankan bersama kelab golf dalam mempromosikan kesedaran mengenai barah payu dara kepada orang ramai.
“Oktober merupakan Bulan Kesedaran Kanser Payudara dan pengetahuan mengenai penyakit itu masih perlu diberikan perhatian serius oleh semua pihak bukan hanya untuk wanita tetapi juga lelaki,” katanya. -K!ONLINE


Guna imbasan kod QR isi Tabung Palestin
Oleh KOSMO!

28 September 2020, 6:36 pm
Oleh ZAKI SALLEH
IPOH – Aman Palestin memperkenalkan kaedah lebih mudah untuk orang ramai menderma bagi mengisi Tabung Palestin iaitu dengan mengimbas pada kod QR menerusi telefon pintar.
Buat permulaan, kaedah digital ini diperkenalkan di negeri Perak yang akan dituruti ke negeri-negeri lain kelak.
Pengerusi Aman Palestin Perak, Shaharuzzaman Bistamam berkata, kaedah mudah dan pantas ini dilihat sejajar dengan pembangunan era digital.
Menurut beliau, inisiatif itu juga memudahkan penderma menyalurkan sumbangan secara maya tanpa tunai pada bila-bila masa.
“Inisiatif ini untuk menyediakan sebuah platform bagi membantu penderma menyalurkan sumbangan ikhlas yang akan digunakan untuk membantu masyarakat di Palestin.

“Ia juga timbul berikutan pandemik Covid-19 apabila masyarakat berhadapan dengan kekangan pergerakan, jadi dipermudahkan dengan teknologi digital,” ujarnya.
Beliau berkata demikian pada sidang akhbar selepas Majlis Pelancaran QR Code Tabung Palestin di Dataran Silveritage Medan Gopeng di sini hari ini.
Majlis pelancaran tersebut disempurnakan oleh Timbalan Mufti negeri Perak, Datuk Zamri Hashim.
Program ini dijalankan dengan kerjsama Persatuan Usahawan Silveritage dan MajuPerak Holdings Berhad.
Buat permulaan, kod imbasan QR ini akan diletakkan di lot-lot niaga di sini sebelum diperluaskan ke di premis-premis lain di bandar ini.
Penderma hanya perlu mengikut panduan yang tertera pada skrin telefon pintar dan tiada had maksimum sumbangan.-K! ONLINE


Tapir betina mati dilanggar
Oleh KOSMO!

28 September 2020, 7:19 pm
Oleh MOHAMAD FAHD RAHMAT
KLUANG – Seekor tapir betina seberat kira-kira 350 kilogram ditemui mati dipercayai dilanggar kenderaan di Jalan Kahang Barat di sini awal pagi tadi.
Pengarah Jabatan Perlindungan Hidupan Liar dan Taman Negara (Perhilitan) negeri Johor,  Salman Saaban berkata, kematian tapir itu adalah ketujuh di negeri ini sejak Januari lalu hingga kini.
Beliau berkata, Pejabat Perhilitan Daerah Kluang telah menerima aduan bersabit dengan perkara di atas daripada orang awam kira-kira pukul 8 pagi.
“Hasil siasatan pada bangkai tapir betina mendapati ada kecederaan pada bahagian kepala kesan kemalangan yang telah dialami.
“Namun tiada sebarang kenderaan di lokasi kejadian,” katanya ketika dihubungi hari ini.

Beliau berkata, tapir itu dipercayai tersesat dan terkeluar dari habitatnya di Hutan Simpan Kahang Barat di sini.
“Jalan yang lurus dan gelap pada waktu malam atau awal pagi di kawasan berkenaan dipercayai menjadi faktor berlakunya kemalangan ini.
“Tapir tersebut dilupuskan dengan cara ditanam di lokasi berhampiran,” katanya.-K! ONLINE


Umrah, Malaysia tidak mahu terburu-buru
Oleh KOSMO!

28 September 2020, 6:51 pm
Oleh SUBKHI SUDARJI
PUTRAJAYA – Malaysia mengambil pendirian tidak mahu terburu-buru dan mendesak kerajaan Arab Saudi berhubung senarai negara yang dibenarkan menunaikan umrah bermula 1 November nanti.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al Bakri, berkata, sehingga kini pihaknya masih belum dimaklumkan secara rasmi berhubung perkara berkenaan.
“Kita belum dapat lagi senarai negara mana yang mereka cadangkan dan sambut baik cadangan mereka yang menunjukkan kerajaan Arab Saudi amat prihatin berkenaan isu kesihatan.
“Kita masih belum berbincang dengan kerajaan Arab Saudi kerana tidak mahu dilihat mendesak mereka kerana tahu situasi semasa Covid-19 di sana dan situasa dalam negara juga masih belum terkawal sepenuhnya,” katanya.
Beliau berkata demikian pada majlis penutup Program Semarak Jawi sempena Bulan Kebangsaan di Sekolah Rendah Agama An-Najah, Presint 9, Putrajaya, hari ini.

Turut hadir, Pengarah Jabatan Agama Wilayah Persekutuan (JAWI), Mohd Ajib Ismail.
Pada 23 September lalu, Kementerian Dalam Negeri Arab Saudi dalam kenyataan disiarkan Saudi Press Agency, membenarkan kembali jemaah menunaikan umrah secara berperingkat-peringkat untuk sepanjang tahun, mulai 4 Oktober ini, selepas tujuh bulan kebenaran itu digantung berikutan pendemik Covid-19.
Sebagai permulaan kira-kira 6,000 warga dan penduduknya dibenarkan menunaikan umrah setiap hari bermula tarikh berkenaan, manakala jemaah dari luar pula akan dibenarkan menunaikan umrah bermula 1 November dengan kapasiti hingga 20,000 orang setiap hari.-K! ONLINE


Saya terima keputusan ini dengan berlapang dada – Bung Moktar
Oleh KOSMO!

28 September 2020, 7:02 pm
Oleh IVAN AMIRUL
KOTA KINABALU -Ketua UMNO Sabah merangkap Pengerusi Barisan Nasional (BN) Sabah, Datuk Seri Bung Moktar Radin menerima keputusan pelantikan Pengerusi Perikatan Nasional (PN) Sabah, Datuk Hajiji Noor sebagai Ketua Menteri Sabah baharu dengan berlapang dada.
Beliau berkata, UMNO Sabah sudah menghantar cadangan untuk jawatan Ketua Menteri kepada Yang di-Dipertua Negeri Sabah semalam.
Namun katanya, memandangkan Barisan Nasional (BN) hanya memenangi 14 kerusi dan Perikatan Nasional (PN) menang 23 kerusi, kita terpaksa menghormati demokrasi parti yang menang banyak kerusi berhak memilih Ketua Menteri.
“Selaku Ketua UMNO Sabah jujurnya sedikit tidak berapa gembira dengan kemenangan BN dalam Pilihan Raya Negeri (PRN) Sabah, baru-baru ini.
“Bagaimanapun, saya reda dan menerima ketentuan Allah dengan hanya berjaya meraih sebanyak 14 kerusi sahaja,” katanya menerusi kenyataan akhbar hari ini.-K! ONLINE


115 kes baharu, Kluster Apas dikesan di Selangor
Oleh NOR IDAYU BOSRO

28 September 2020, 7:30 pm
PUTRAJAYA – Sebanyak 115 kes Covid-19 dikesan hari ini termasuk Kluster Apas yang dikesan di Selangor menjadikan jumlah keseluruhan kes positif sebanyak 11,034.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 112 adalah kes tempatan manakala tiga lagi kes import.
Beliau berkata, Sabah masih mencatatkan kes tertinggi dengan 98 kes diikuti Selangor (11 kes) dan masing-masing satu kes di Labuan, Kedah, Terengganu, Kuala Lumpur, Negeri Sembilan dan Melaka.
“11 daripada kes tempatan hari ini mempunyai sejarah perjalanan ke Sabah,” katanya. -K! ONLINE


Lelaki Nigeria cederakan pemilik restoran ditahan
28 September 2020, 6:45 pm
KAJANG – Polis menahan seorang lelaki warga Nigeria yang mencederakan pemilik sebuah restoran di Bandar Mahkota Cheras di sini hari ini.
Dalam kejadian pukul 3.30 petang itu, suspek yang berada dalam pengaruh alkohol bertindak memukul bahagian belakang badan wanita berkenaan.
Ketua Polis Daerah Kajang, Asisten Komisioner Mohd Zaid Hassan berkata, pihaknya terima panggilan daripada mangsa pada pukul 4.02 petang memaklumkan kejadian.
“Hasil siasatan mendapati, suspek menimbulkan kekecohan sebelum memukul mangsa dan seorang lelaki yang sedang menurunkan barang dari lori di kedai bersebelahan.
“Susulan itu, polis yang tiba di lokasi kejadian telah menahan suspek terbabit,” katanya dalam satu kenyataan hari ini.
Tambahnya, kes disiasat di bawah Seksyen 323/427 Kanun Keseksaan atas kesalahan mencederakan dan perbuatan khianat.

Orang ramai yang mempunyai maklumat berhubung kejadian terbabit diminta tampil atau menghubungi balai polis berdekatan untuk membantu siasatan. – K! ONLINE


Enam sut robotik di Hospital USM
Oleh KOSMO!

28 September 2020, 7:12 pm
Oleh ROSLIZA MOHAMED
KOTA BHARU – Hospital Universiti Sains Malaysia (USM) menyediakan enam unit Robotic Suit Hybrid Assistive Limb (HAL) atau sut bantuan anggota badan hibrid untuk pesakit terlantar memulakan sesi rawatan bermula 8 September lalu.
Naib Canselor USM, Profesor Dr. Faisal Rafiq Mahamd Adikan berkata, sut berkenaan diusahakan pihak Perkhidmatan Rehabilitasi Robotik universiti itu bagi merawat pesakit yang mencarum dengan Pertubuhan Keselamatan Sosial (Perkeso).
Beliau berkata, sut robotik berteknologi itu merupakan inovasi yang dibangunkan buat julung-julung kalinya oleh Pusat Penyelidikan Cybernics, Universiti Tsukuba, Jepun.
“Enam unit sut robotik itu melibatkan anggota badan, otak, tangan dan kaki di pusat tersebut di Hospital USM. Pesakit boleh mendapatkan rawatan sebanyak sembilan sesi untuk memulihkan aspek fizikal dan mental pesakit.
“Perkhidmatan ini mampu memberi manfaat kepada peningkatan kualiti perubatan rehabilitasi untuk pesakit terlantar akibat angin ahmar, jangkitan kuman dalam otak dan sebagainya bagi pesakit di negeri Pantai Timur,” katanya.

Beliau berkata demikian selepas merasmikan Majlis Perasmian Perkhidmatan Rehabilitasi Robotik HUSM di sini hari ini.
Hadir sama, Ketua Eksekutif Perkeso, Datuk Seri Dr. Mohammed Azman Aziz Mohammed
Hospital USM merupakan institusi pengajian tinggi awam (IPTA) yang pertama yang menjadi pelopor bidang Rehabilitasi Robotik dengan bekerjasama dengan pihak Perkeso.
Mengulas lanjut, menurut Dr. Faisal, usaha memperkenalkan perkhidmatan itu merupakan satu titik permulaan untuk membangunkan penyelidikan dan pembangunan ke arah masa depan.
“Teknologi baharu itu melibatkan aplikasi signal bio-teknikal neuro motor yang menggabungkan kepakaran bidang kemanusiaan dan sains neuro untuk mempelopori pendekatan baharu gabungan kejuruteraan mekanikal.
“Selain itu, kita juga akan menambah bilangan perkhidmatan robotik itu mengikut keperluan pesakit dari masa ke semasa,” katanya.
Sementara itu, Mohammed Azman berkata, usaha di Hospital USM itu untuk membantu Orang Berinsurans yang mengalami kecederaan atau kekurangan daya fizikal agar dapat kembali bekerja selain mampu berdikari dalam menjalani kehidupan harian.
Katanya, teknologi itu mampu merawat pesakit yang mengalami kecederaan saraf tunjang atau otak seperti lumpuh, penyakit neurodegeneratif dan sebagainya.-K! ONLINE


Agong keracunan makanan
28 September 2020, 6:08 pm
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah kini dalam keadaan stabil setelah menjalani rawatan keracunan makanan dan intervensi serta dinasihatkan menjalani rawatan susulan di Institut Jantung Negara (IJN).
Istana Negara memaklumkan, Al-Sultan Abdullah dijadualkan berangkat pulang bersemayam di Istana Negara dalam masa terdekat setelah selesai menjalani rawatan susulan ini.
Menurut kenyataan itu, rawatan keracunan makanan bermula apabila Al-Sultan Abdullah dimasukkan ke IJN pada malam 21 September lalu.
“Rawatan intervensi pula dilakukan susulan pengimejan MRI pada 22 September lalu yang telah menunjukkan kecederaan yang telah dialami oleh Al-Sultan Abdullah ketika bersukan.
“Rawatan intervensi pada sendi-sendi lutut dan buku lali Al-Sultan Abdullah berlangsung dengan jayanya pada 24 September lalu,” menurut kenyataan yang dikeluarkan Istana Negara sebentar tadi.
Ekoran daripada rawatan intervensi ini, Baginda telah dinasihatkan untuk menjalani rawatan susulan dengan pengawasan rapi pasukan Pakar Perubatan IJN.

Al-Sultan Abdullah amat tersentuh hati dengan keprihatinan rakyat terhadap keafiatan Seri Paduka Baginda dan menzahirkan penghargaan serta terima kasih kepada seluruh rakyat yang telah mendoakan kesejahteraan Seri Paduka Baginda. – K! ONLINE